Lisabonos sutartis, iš dalies keičianti Europos Sąjungos sutartį ir Europos bendrijos steigimo sutartį pasirašyta Lisabonoje, 2007 m. gruodžio 13 d. - EUROPOS SĄJUNGOS SUTARTIES IR EUROPOS BENDRIJOS STEIGIMO SUTARTIES PAKEITIMAI - 2 straipsnis



Oficialusis leidinys 306 , 17/12/2007 p. 0042 - 0133



2 straipsnis Europos bendrijos steigimo sutartis iš dalies keičiama laikantis šio straipsnio nuostatų. 1) Sutarties pavadinimas pakeičiamas šiuo pavadinimu: "Sutartis dėl Europos Sąjungos veikimo". A. HORIZONTALŪS PAKEITIMAI 2) Visoje Sutartyje: a) žodžiai "Bendrija" arba "Europos bendrija" pakeičiami žodžiu "Sąjunga", žodžiai "Europos Bendrijų" arba "EEB" pakeičiami žodžiais "Europos Sąjungos", o žodis "Bendrijos" pakeičiamas žodžiu "Sąjungos", išskyrus 299 straipsnio 6 dalies c punktą, kuris tampa 311a straipsnio 5 dalies c punktu, prireikus atitinkamai gramatiškai tikslinant sakinį. 136 straipsnio pirmojoje pastraipoje pakeitimas taikomas tik žodžiui "Bendrija"; b) žodžiai "ši Sutartis", "šios Sutarties" ir "šioje Sutartyje" atitinkamai pakeičiami žodžiais "Sutartys", "Sutarčių" ir "Sutartyse", prireikus atitinkamai gramatiškai tikslinant sakinį; šis punktas netaikomas 121 straipsnio 1 dalies pirmajai pastraipai, kuri tampa 117a straipsnio 1 dalies pirmąja pastraipa, 182 straipsnio trečiajai pastraipai ir 312 bei 313 straipsniams; c) žodžiai "Taryba 251 straipsnyje nustatyta tvarka sprendžia" arba "Taryba, laikydamasi 251 straipsnyje nurodytos tvarkos" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą", o žodžiai "251 straipsnyje nustatyta tvarka" arba "251 straipsnyje nurodyta tvarka" pakeičiami žodžiais "įprasta teisėkūros procedūra", prireikus atitinkamai gramatiškai tikslinant sakinį; d) žodžiai "spręsdama kvalifikuota balsų dauguma", "ir spręsdama kvalifikuota balsų dauguma" ir "kvalifikuota balsų dauguma" išbraukiami, prireikus atitinkamai gramatiškai tikslinant sakinį, o 119 straipsnio 2 dalyje žodžiai "pagalbą Taryba suteikia spręsdama kvalifikuota balsų dauguma" pakeičiami į "pagalbą suteikia Taryba", prireikus atitinkamai gramatiškai tikslinant sakinį; e) žodžiai "Taryba, į kurią sušaukiami valstybių ar vyriausybių vadovai", "valstybių ar vyriausybių vadovų sudėties Taryboje" pakeičiami žodžiais "Europos Vadovų Taryba", prireikus atitinkamai gramatiškai tikslinant sakinį; f) žodžiai "institucijos ar organai" bei "institucijos ir organai" ar "institucijos bei organai" pakeičiami žodžiais "institucijos, įstaigos ar organai", prireikus atitinkamai gramatiškai tikslinant sakinį, išskyrus 193 straipsnio pirmąją pastraipą; g) žodžiai "bendroji rinka" pakeičiami žodžiais "vidaus rinka"; h) žodis "ekiu" pakeičiamas žodžiu "euro"; i) žodžiai "valstybės narės, kurioms netaikomas nukrypimas" pakeičiami žodžiais "valstybės narės, kurių valiuta yra euro"; j) santrumpa "ECB" pakeičiama žodžiais "Europos centrinis bankas", prireikus atitinkamai gramatiškai tikslinant sakinį; k) žodžiai "ECBS statutas" pakeičiami žodžiais "ECBS ir ECB statutas", prireikus atitinkamai gramatiškai tikslinant sakinį; l) žodžiai "114 straipsnyje numatytas komitetas", "114 straipsnyje minėtas komitetas" ir "114 straipsnyje nurodytas komitetas" pakeičiami žodžiais "Ekonomikos ir finansų komitetas", prireikus atitinkamai gramatiškai tikslinant sakinį; m) žodžiai "Teisingumo Teismo statutas" arba "Teismo statutas" pakeičiami žodžiais "Europos Sąjungos Teisingumo Teismo statutas", prireikus atitinkamai gramatiškai tikslinant sakinį; n) žodžiai "Pirmosios instancijos teismas" pakeičiami žodžiais "Bendrasis Teismas", prireikus atitinkamai gramatiškai tikslinant sakinį; o) žodžiai "teisėjų kolegija" ir "teisėjų kolegijos", turint omenyje "teisėjų kolegiją", įsteigtą Europos bendrijos steigimo sutarties 225a straipsniu ir Atominės energijos bendrijos steigimo sutarties 140b straipsniu, atitinkamai pakeičiami žodžiais "specializuotas teismas" ir "specializuoti teismai", prireikus atitinkamai gramatiškai tikslinant sakinį. 3) Toliau nurodytuose straipsniuose žodžiai "Taryba, […] vieningai" pakeičiami žodžiais "Taryba, spręsdama pagal specialią teisėkūros procedūrą […] vieningai", o žodžiai "remdamasi Komisijos pasiūlymu" išbraukiami, prireikus atitinkamai gramatiškai tikslinant sakinį: - 13 straipsnio, kuris tampa 16e straipsniu, 1 dalyje - 19 straipsnio 1 dalyje - 19 straipsnio 2 dalyje - 22 straipsnio antrojoje pastraipoje - 93 straipsnyje - 94 straipsnyje, kuris tampa 95 straipsniu - 104 straipsnio 14 dalies antrojoje pastraipoje - 175 straipsnio 2 dalies pirmojoje pastraipoje 4) Toliau išvardytuose straipsniuose po žodžio "Taryba" įrašomi žodžiai "spręsdama paprasta balsų dauguma", prireikus atitinkamai gramatiškai tikslinant sakinį: - 130 straipsnio pirmojoje pastraipoje - 144 straipsnio pirmojoje pastraipoje - 208 straipsnyje - 209 straipsnyje - 213 straipsnio paskutinės pastraipos trečiame sakinyje - 216 straipsnyje - 284 straipsnyje 5) Toliau nurodytuose straipsniuose žodžiai "pasikonsultavusi su Europos Parlamentu" pakeičiami žodžiais "Europos Parlamentui pritarus": - 13 straipsnio, kuris tampa 16e straipsniu, 1 dalyje - 22 straipsnio antrojoje pastraipoje 6) Toliau nurodytuose straipsniuose žodis "institucija" pakeičiamas žodžiais "institucija, įstaiga ar organas", prireikus atitinkamai gramatiškai tikslinant sakinį: - 195 straipsnio 1 dalies antrojoje pastraipoje - 232 straipsnio antrojoje pastraipoje - 233 straipsnio pirmojoje pastraipoje - 234 straipsnio b punkte - 255 straipsnio 3 dalyje, tapusioje 16a straipsnio 3 dalies trečiąja pastraipa 7) Toliau nurodytuose straipsniuose žodžiai "Teisingumo Teismas" arba "Teismas" pakeičiami žodžiais "Europos Sąjungos Teisingumo Teismas", prireikus atitinkamai gramatiškai tikslinant sakinį: - 83 straipsnio 2 dalies d punkte - 88 straipsnio 2 dalies antrojoje pastraipoje - 95 straipsnio, kuris tampa 94 straipsniu, 9 dalyje - 195 straipsnio 1 dalyje - 225a straipsnio šeštojoje pastraipoje - 226 straipsnio antrojoje pastraipoje - 227 straipsnio pirmojoje pastraipoje - 228 straipsnio 1 dalyje antrasis paminėjimas - 229 straipsnyje - 229a straipsnyje - 230 straipsnio pirmojoje pastraipoje - 231 straipsnio pirmojoje pastraipoje - 232 straipsnio pirmojoje pastraipoje - 233 straipsnio pirmojoje pastraipoje - 234 straipsnio pirmojoje pastraipoje - 235 straipsnyje - 236 straipsnyje - 237 straipsnio įvadiniame sakinyje - 238 straipsnyje - 240 straipsnyje - 242 straipsnio antrame sakinyje - 243 straipsnyje - 244 straipsnyje - 247 straipsnio 9 dalyje, kuri tampa 8 dalimi - 256 straipsnio antrojoje pastraipoje Toliau nurodytuose straipsniuose žodis "Teisingumo" panaikinamas prieš žodį "Teismas": - 227 straipsnio ketvirtojoje pastraipoje - 228 straipsnio 1 dalyje antrasis paminėjimas - 230 straipsnio trečiojoje pastraipoje - 231 straipsnio antrojoje pastraipoje - 232 straipsnio trečiojoje pastraipoje - 234 straipsnio antrojoje ir trečiojoje pastraipose - 237 straipsnio d punkto trečiame sakinyje - 256 straipsnio ketvirtojoje pastraipoje 8) Toliau nurodytuose straipsniuose nuoroda į kitą Sutarties straipsnį pakeičiama tokiomis nuorodomis į Europos Sąjungos sutarties straipsnį: 21 straipsnio trečiojoje pastraipoje, kuri tapo ketvirtąja pastraipa: | nuoroda į 9 straipsnį (pirma nuoroda) ir į 53 straipsnio 1 dalį (antra nuoroda) | 97b straipsnyje: | nuoroda į 2 straipsnį | 98 straipsnyje: | nuoroda į 2 straipsnį (pirma nuoroda) | 105 straipsnio 1 dalies antrame sakinyje: | nuoroda į 2 straipsnį | 215 straipsnio trečiojoje pastraipoje, kuri tapo ketvirtąja pastraipa: | nuoroda į 9d straipsnio 7 dalies pirmąją pastraipą. | 9) Netaikoma redakcijai lietuvių kalba. B. KONKRETŪS PAKEITIMAI PREAMBULĖ 10) Antroje konstatuojamoje dalyje žodis "šalių" pakeičiamas žodžiu "valstybių", o paskutinėje preambulės konstatuojamoje dalyje žodžiai "NUTARĖ įsteigti EUROPOS BENDRIJĄ ir paskyrė" pakeičiami žodžiu "PASKYRĖ". BENDROSIOS NUOSTATOS 11) 1 straipsnis ir 2 straipsnis panaikinami. Įrašomas 1a straipsnis: "1a straipsnis 1. Ši Sutartis nustato Sąjungos veikimą ir apibrėžia jos kompetencijos sritis bei naudojimosi ja apimtį ir būdus. 2. Ši Sutartis ir Europos Sąjungos sutartis yra Sutartys, kuriomis grindžiama Sąjunga. Šios dvi Sutartys, turinčios tokią pačią teisinę galią, vadinamos "Sutartimis"." KOMPETENCIJOS KATEGORIJOS IR SRITYS 12) Įrašoma ši nauja antraštinė dalis ir nauji 2a–2e straipsniai: "I ANTRAŠTINĖ DALIS SĄJUNGOS KOMPETENCIJOS KATEGORIJOS IR SRITYS 2a straipsnis 1. Kai Sutartys konkrečioje srityje suteikia Sąjungai išimtinę kompetenciją, tik Sąjunga gali priimti teisiškai privalomus aktus, o valstybės narės pačios tai daryti gali tik Sąjungai įgaliojus arba jei to reikia Sąjungos aktams įgyvendinti. 2. Kai Sutartys konkrečioje srityje suteikia Sąjungai kompetenciją, kurią ji dalijasi su valstybėmis narėmis, Sąjunga ir valstybės narės gali toje srityje priimti teisiškai privalomus aktus. Valstybės narės naudojasi savo kompetencija tiek, kiek Sąjunga nepasinaudojo savo kompetencija. Valstybės narės vėl naudojasi savo kompetencija tiek, kiek Sąjunga nusprendė nesinaudoti savo kompetencija. 3. Valstybės narės koordinuoja savo ekonominę ir užimtumo politiką pagal šioje Sutartyje numatytas sąlygas, kurių apibrėžimas priklauso Sąjungos kompetencijai. 4. Pagal Europos Sąjungos sutarties nuostatas Sąjungos kompetencijai priklauso apibrėžti ir įgyvendinti bendrą užsienio ir saugumo politiką, įskaitant laipsnišką bendros gynybos politikos formavimą. 5. Sutartyse nustatytose tam tikrose srityse ir jose nustatytomis sąlygomis Sąjungos kompetencijai priklauso atlikti veiksmus siekiant paremti, koordinuoti ar papildyti valstybių narių veiksmus nepanaikinant jų kompetencijos tose srityse. Sąjungos teisiškai privalomi aktai, priimami remiantis su šiomis sritimis susijusiomis Sutarčių nuostatomis, negali apimti valstybių narių įstatymų ir kitų teisės aktų suderinimo. 6. Naudojimosi Sąjungos kompetencija apimtį ir būdus nustato Sutarčių nuostatos, skirtos kiekvienai konkrečiai sričiai. 2b straipsnis 1. Sąjunga turi išimtinę kompetenciją šiose srityse: a) muitų sąjungos; b) vidaus rinkos veikimui būtinų konkurencijos taisyklių nustatymo; c) pinigų politikos valstybėms narėms, kurių valiuta yra euro; d) biologinių jūrų išteklių apsaugos pagal bendrą žuvininkystės politiką; e) bendros prekybos politikos. 2. Sąjunga taip pat naudojasi išimtine kompetencija tarptautiniams susitarimams sudaryti, kai jų sudarymas yra numatytas Sąjungos įstatymo galią turinčiame akte arba yra būtinas, kad Sąjunga galėtų naudotis savo vidaus kompetencija, arba jei jų sudarymas gali daryti poveikį bendroms taisyklėms ar pakeisti jų taikymo sritį. 2c straipsnis 1. Sąjunga dalijasi kompetencija su valstybėmis narėmis, kai Sutartys jai suteikia kompetenciją, nesusijusią su 2b ir 2e straipsniuose nurodytomis sritimis. 2. Pasidalijamajai Sąjungos ir valstybių narių kompetencijai priskiriamos šios pagrindinės sritys: a) vidaus rinka; b) šioje Sutartyje apibrėžti socialinės politikos aspektai; c) ekonominė, socialinė ir teritorinė sanglauda; d) žemės ūkis ir žuvininkystė, išskyrus biologinių jūrų išteklių apsaugą; e) aplinkosauga; f) vartotojų apsauga; g) transportas; h) transeuropiniai tinklai; i) energetika; j) laisvės, saugumo ir teisingumo erdvė; k) šioje Sutartyje apibrėžti bendrų visuomenės sveikatos saugos problemų aspektai. 3. Mokslinių tyrimų, technologijų plėtros ir kosmoso srityse Sąjungos kompetencijai priklauso imtis veiksmų, ypač programoms apibrėžti ir įgyvendinti, tačiau naudojimasis šia kompetencija negali trukdyti valstybėms narėms naudotis savo kompetencija. 4. Bendradarbiavimo vystymosi labui ir humanitarinės pagalbos srityse Sąjungos kompetencijai priklauso imtis veiksmų ir vykdyti bendrą politiką, tačiau naudojimasis šia kompetencija negali trukdyti valstybėms narėms naudotis savo kompetencija. 2d straipsnis 1. Valstybės narės koordinuoja savo ekonominę politiką Sąjungos viduje. Šiuo tikslu Taryba patvirtina priemones, visų pirma šios politikos bendrąsias gaires. Specialiosios nuostatos taikomos valstybėms narėms, kurių valiuta yra euro. 2. Sąjunga imasi priemonių, užtikrinančių valstybių narių užimtumo politikos koordinavimą, pirmiausia nubrėždama šios politikos gaires. 3. Sąjunga gali imtis iniciatyvos siekdama užtikrinti valstybių narių socialinės politikos koordinavimą. 2e straipsnis Sąjungos kompetencijai priklauso remti, koordinuoti ar papildyti valstybių narių veiksmus. Europos lygiu tokių veiksmų sritys apima: a) žmogaus sveikatos apsaugą ir gerinimą; b) pramonę; c) kultūrą; d) turizmą; e) švietimą, profesinį mokymą, jaunimą ir sportą; f) civilinę saugą; g) administracinį bendradarbiavimą." BENDRAI TAIKOMOS NUOSTATOS 13) Įrašoma ši antraštinė dalis ir 2f straipsnis: "II ANTRAŠTINĖ DALIS BENDRAI TAIKOMOS NUOSTATOS 7f straipsnis Sąjunga užtikrina savo politikos krypčių ir veiksmų suderinimą atsižvelgdama į visus savo tikslus ir vadovaudamasi kompetencijos suteikimo principu." 14) 3 straipsnio 1 dalis panaikinama. Jo 2 dalis iš dalies keičiama taip: žodžiai "šiame straipsnyje nurodytose veiklos srityse" pakeičiami žodžiais "savo veiksmuose" ir lieka be numerio. 15) 4 straipsnio tekstas tampa 97b straipsniu. Jis iš dalies keičiamas kaip toliau nurodyta 85 punkte. 16) 5 straipsnis panaikinamas; jis pakeičiamas Europos Sąjungos sutarties 3b straipsniu. 17) Įrašomas 5a straipsnis: "5a straipsnis Nustatydama ir įgyvendindama savo politikos kryptis ir veiksmus, Sąjunga atsižvelgia į reikalavimus, susijusius su didelio užimtumo skatinimu, tinkamos socialinės apsaugos užtikrinimu, kova su socialine atskirtimi, aukšto lygio švietimu, mokymu ir žmonių sveikatos apsauga." 18) Įrašomas 5b straipsnis: "5b straipsnis Nustatydama ir įgyvendindama savo politikos kryptis ir veiksmus, Sąjunga siekia kovoti su bet kokia diskriminacija dėl lyties, rasinės arba etninės kilmės, religijos ar įsitikinimų, negalios, amžiaus arba seksualinės orientacijos." 19) 6 straipsnyje žodžiai "3 straipsnyje nurodytas" išbraukiami. 20) Įrašomas 6a straipsnis su 153 straipsnio 2 dalies formuluote. 21) Įrašomas 6b straipsnis su Protokolo dėl gyvūnų apsaugos ir gerovės nuostatos formuluote; po žodžių "žemės ūkio" įrašomas žodis ", žuvininkystės", žodžiai "ir tyrimų" pakeičiami žodžiais ", mokslinių tyrimų, technologijų plėtros ir kosmoso", o tarp žodžių "gyvūnų gerovės" įrašomi žodžiai ", kaip juslių gyvių,". 22) 7–10 straipsniai panaikinami. 11–11a straipsniai pakeičiami Europos Sąjungos sutarties 10 straipsniu ir Sutarties dėl Europos Sąjungos veikimo 280a–280i straipsniais, kaip pirmiau nurodyta šios Sutarties 1 straipsnio 22 punkte ir toliau pateikiamame 278 punkte. 23) 12 straipsnio tekstas tampa 16d straipsniu. 24) 13 straipsnio tekstas tampa 16e straipsniu. Jis iš dalies keičiamas, kaip toliau nurodyta 33 punkte. 25) 14 straipsnio tekstas tampa 22a straipsniu. Jis iš dalies keičiamas, kaip toliau nurodyta 41 punkte. 26) 15 straipsnio tekstas tampa 22b straipsniu. Jis iš dalies keičiamas, kaip toliau nurodyta 42 punkte. 27) 16 straipsnis iš dalies keičiamas taip: a) straipsnio pradžioje žodžiai "Nepažeisdamos 73, 86 ir 87 straipsnių" pakeičiami žodžiais "Nepažeisdamos Europos Sąjungos sutarties 3a straipsnio ir šios Sutarties 73, 86 ir 87 straipsnių"; b) sakinio pabaigoje žodžiai "ir sąlygomis, padedančiais joms atlikti savo užduotis" pakeičiami žodžiais "ir sąlygomis, ypač ekonominėmis ir finansinėmis, kurios leistų joms atlikti savo užduotis."; c) įrašomas šis naujas sakinys: "Europos Parlamentas ir Taryba, priimdami reglamentus pagal įprastą teisėkūros procedūrą, nustato šiuos principus ir sąlygas nepažeidžiant valstybių narių kompetencijos, laikantis Sutarčių teikti, pavesti teikti ir finansuoti tokias paslaugas." 28) Įrašomas 16 straipsnis su 255 straipsnio formuluote; jis iš dalies keičiamas taip: a) prieš 1 dalį įrašomas toliau pateikiamas tekstas, 1 dalis tampa 3 dalimi, o 2 ir 3 dalys tampa pastraipomis: "1. Siekdamos skatinti tinkamą valdymą ir užtikrinti pilietinės visuomenės dalyvavimą, Sąjungos institucijos, įstaigos ir organai veikia kiek įmanoma gerbdami atvirumo principą. 2. Europos Parlamento posėdžiai yra vieši, taip pat viešai posėdžiauja ir Taryba, kai svarsto įstatymo galią turinčio akto projektą ir dėl jo balsuoja."; b) 1 dalyje, kuri tampa 3 dalimi, kuri tampa šios 3 dalies pirmąja pastraipa, žodžiai "Europos Parlamento, Tarybos ir Komisijos dokumentais" pakeičiami žodžiais "Sąjungos institucijų, įstaigų ir organų dokumentais bet kokiu pavidalu", o žodžiai "2 ir 3 dalis" pakeičiami žodžiais "šią dalį"; c) 2 dalyje, kuri tampa 1 dalies, pernumeruotos 3 dalimi, antrąja pastraipa, prieš žodį "nustato" įterpiamas žodis "reglamentais", o žodžiai "per dvejus metus nuo Amsterdamo sutarties įsigaliojimo" išbraukiami; d) 3 dalies, kuri tampa 1 dalies, pernumeruotos 3 dalimi, trečiąja pastraipa, žodžiai "pirmiau nurodyta institucija savo Darbo tvarkos taisyklėse išsamiau išdėsto" pakeičiami žodžiais "institucija savo Darbo tvarkos taisyklėse užtikrina savo veiklos skaidrumą ir išsamiau išdėsto", pastraipos pabaigoje įrašomi žodžiai "laikantis antrojoje pastraipoje nurodytų reglamentų" bei įrašomos šios dvi naujos pastraipos: "Europos Sąjungos Teisingumo Teismui, Europos centriniam bankui ir Europos investicijų bankui ši dalis taikoma tik jiems vykdant administracinio pobūdžio užduotis. Europos Parlamentas ir Taryba užtikrina dokumentų, susijusių su teisėkūros procedūromis, skelbimą antrojoje pastraipoje nurodytų reglamentų nustatytomis sąlygomis." 29) Įrašomas 16b straipsnis, kuris pakeičia 286 straipsnį: "16b straipsnis 1. Kiekvienas asmuo turi teisę į savo asmens duomenų apsaugą. 2. Europos Parlamentas ir Taryba, spręsdami pagal įprastą teisėkūros procedūrą, nustato fizinių asmenų apsaugos Sąjungos institucijoms, įstaigoms ir organams bei valstybėms narėms tvarkant asmens duomenis, kai vykdoma veikla yra susijusi su Sąjungos teisės taikymo sritimi, taisykles ir laisvo tokių duomenų judėjimo taisykles. Nepriklausomos įstaigos kontroliuoja, kaip laikomasi tų taisyklių. Pagal šį straipsnį priimtos taisyklės nepažeidžia Europos Sąjungos sutarties 25a straipsnyje numatytų konkrečių taisyklių." 30) Įrašomas šis naujas 16c straipsnis: "16c straipsnis 1. Sąjunga gerbia ir nepažeidžia valstybių narių bažnyčių ir religinių asociacijų ar bendruomenių statuso, nustatyto pagal nacionalinę teisę. 2. Sąjunga vienodai gerbia filosofinių ir nereliginių organizacijų statusą, nustatytą nacionalinėje teisėje. 3. Pripažindama tų bažnyčių ir organizacijų savitumą ir konkretų įnašą, Sąjunga palaiko su jomis atvirą, skaidrų nuolatinį dialogą." NEDISKRIMINAVIMAS IR PILIETYBĖ 31) Antrosios dalies pavadinimas pakeičiamas šiuo pavadinimu: "NEDISKRIMINAVIMAS IR SĄJUNGOS PILIETYBĖ". 32) Įrašomas16d straipsnis su 12 straipsnio formuluote. 33) Įrašomas 16e straipsnis, kurio formuluotė yra 13 straipsnio formuluotė; 2 dalyje žodžiai "imdamasi […] skatinamųjų priemonių" pakeičiamas žodžiais "Europos Parlamentas ir Taryba, spręsdami pagal įprastą teisėkūros procedūrą, gali patvirtinti […] skatinamųjų priemonių pagrindinius principus", sakinį atitinkamai tikslinant gramatiškai, o pabaigoje esantys žodžiai "Taryba sprendžia 251 straipsnyje nustatyta tvarka" išbraukiami. 34) 17 straipsnis iš dalies keičiamas taip: a) 1 dalyje darytinas pakeitimas netaikomas redakcijai lietuvių kalba; b) 2 dalis pakeičiama šiuo tekstu: "2. Sąjungos piliečiai turi Sutartyse numatytas teises ir pareigas. Jie, be kita ko, turi: a) teisę laisvai judėti ir apsigyventi valstybių narių teritorijoje; b) teisę balsuoti ir būti kandidatais Europos Parlamento ir vietos savivaldos rinkimuose valstybėje narėje, kurioje jie gyvena, tomis pačiomis sąlygomis kaip ir tos valstybės piliečiai; c) būdami trečiosios šalies, kurioje valstybė narė, kurios piliečiai jie yra, neturi atstovybės, teritorijoje, teisę į bet kurios kitos valstybės narės diplomatinių ir konsulinių įstaigų teikiamą apsaugą tomis pačiomis sąlygomis kaip ir tos valstybės piliečiai; d) teisę pateikti peticijas Europos Parlamentui, kreiptis į Europos ombudsmeną, taip pat kreiptis į Sąjungos institucijas ir patariamuosius organus bet kuria Sutarčių kalba bei ta pačia kalba gauti atsakymą. Naudojimosi šiomis teisėmis sąlygas ir ribas nustato Sutartys ir joms įgyvendinti skirtos priemonės." 35) 18 straipsnis iš dalies keičiamas taip: a) 2 dalyje žodžiai "Taryba gali priimti" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą, gali priimti", o paskutinis sakinys išbraukiamas; b) 3 dalis pakeičiama šiuo tekstu: "3. Tiems patiems, kaip ir 1 dalyje nurodytiems tikslams, ir jei Sutartys numato reikalingus įgaliojimus veikti, Taryba, spręsdama pagal specialią teisėkūros procedūrą, gali patvirtinti priemones, susijusias su socialiniu draudimu ar socialine apsauga. Taryba, pasikonsultavusi su Europos Parlamentu, sprendžia vieningai." 36) 20 straipsnyje žodžiai "savitarpiškai nustato reikalingas taisykles ir" pakeičiami žodžiais "priima būtinas nuostatas ir". Papildoma šia nauja pastraipa: "Taryba, spręsdama pagal specialią teisėkūros procedūrą ir pasikonsultavusi su Europos Parlamentu, gali priimti direktyvas, kuriomis nustatomos koordinavimo ir bendradarbiavimo priemonės, būtinos siekiant geriau užtikrinti šią apsaugą." 37) 21 straipsnyje įrašoma nauja pirmoji pastraipa: "Europos Parlamentas ir Taryba, priimdami reglamentus pagal įprastą teisėkūros procedūrą, nustato piliečių iniciatyvos, kaip apibrėžta Europos Sąjungos sutarties 8b straipsnyje, įgyvendinimo procedūrų nuostatas ir sąlygas, įskaitant minimalų valstybių narių, kurių gyventojai tie piliečiai turi būti, skaičių." 38) 22 straipsnio antrojoje pastraipoje žodžiai "šioje dalyje nustatytų teisių […], kurias ji rekomenduoja valstybėms narėms priimti pagal atitinkamas jų konstitucines nuostatas." pakeičiami žodžiais "17b straipsnio 2 dalyje išvardytų teisių […]. Šios nuostatos įsigalioja po to, kai jas pagal savo atitinkamas konstitucines nuostatas patvirtina valstybės narės." 39) Trečiosios dalies pavadinime po žodžių "POLITIKOS SRITYS" įrašomi žodžiai "IR VIDAUS VEIKSMAI". VIDAUS RINKA 40) Trečiosios dalies pradžioje įrašoma I antraštinė dalis "VIDAUS RINKA". 41) Įrašomas 22a straipsnis, kurio formuluotė yra 14 straipsnio formuluotė; 1 dalis pakeičiama šiuo tekstu: "1. Sąjunga, siekdama sukurti vidaus rinką ar užtikrinti jos veikimą, imasi priemonių pagal atitinkamas Sutarčių nuostatas." 42) Įrašomas 22b straipsnis, kurio formuluotė yra 15 straipsnio formuluotė. Pirmojoje pastraipoje žodžiai "rinkos kūrimo laikotarpiu" pakeičiami žodžiais "rinkai sukurti". 43) I antraštinė dalis dėl laisvo prekių judėjimo tampa Ia antraštine dalimi. 44) 23 straipsnio 1 dalyje žodžiai "grindžiama visą prekybą prekėmis apimančia muitų sąjunga" pakeičiami žodžiais "apima visą prekybą prekėmis apimančią muitų sąjungą". 45) Po 27 straipsnio įrašomas 1a skyrius "MUITINIŲ BENDRADARBIAVIMAS", taip pat įrašomas 27a straipsnis, kurio formuluotė yra 135 straipsnio formuluotė, išbraukus paskutinį to 135 straipsnio sakinį. ŽEMĖS ŪKIS IR ŽUVININKYSTĖ 46) II antraštinės dalies pavadinime įrašomi žodžiai "IR ŽUVININKYSTĖ". 47) 32 straipsnis iš dalies keičiamas taip: a) 1 dalyje įrašoma ši nauja pirmoji pastraipa: "1. Sąjunga nustato ir įgyvendina bendrą žemės ūkio ir žuvininkystės politiką." , o dabartinis 1 dalies tekstas tampa antrąja pastraipa; Antrosios pastraipos pirmame sakinyje po žodžių "žemės ūkį" įrašomas žodis ", žuvininkystę", o pastraipos pabaigoje įrašomas šis paskutinis sakinys: "Nuorodos į bendrą žemės ūkio politiką arba žemės ūkį ir vartojamas terminas "žemės ūkis" suprantami kaip apimantys ir žuvininkystę, pripažįstant šio sektoriaus specifinį pobūdį."; b) 2 dalyje po žodžio "kūrimo" įrašomi žodžiai "arba veikimo"; c) 3 dalyje žodžiai "šios Sutarties" išbraukiami. 48) 36 straipsnis iš dalies keičiamas taip: a) pirmojoje pastraipoje prieš žodį "Taryba" įrašomi žodžiai "Europos Parlamentas ir", o nuoroda į 3 dalį išbraukiama, atitinkamai gramatiškai tikslinant sakinį; b) antrosios pastraipos įvadinis sakinys pakeičiamas šiuo sakiniu: "Taryba, remdamasi Komisijos pasiūlymu, gali leisti teikti pagalbą:". 49) 37 straipsnis iš dalies keičiamas taip: a) 1 dalis išbraukiama; b) 2 dalis tampa 1 dalimi; sakinio dalis "Per dvejus metus po šios Sutarties įsigaliojimo Komisija, pasikonsultavusi su Ekonomikos ir socialinių reikalų komitetu ir deramai atsižvelgusi į šio straipsnio 1 dalyje numatytos konferencijos darbo rezultatus, pateikia pasiūlymus" pakeičiama žodžiais "Komisija pateikia pasiūlymus", o trečioji pastraipa išbraukiama; c) įrašomos šios naujos 2 ir 3 dalys, po jų einančias dalis atitinkamai pernumeruojant: "2. Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu, nustato 34 straipsnio 1 dalyje numatytą bendro žemės ūkio rinkų organizavimo formą ir kitas nuostatas, kurių reikia bendros žemės ūkio ir žuvininkystės politikos tikslams pasiekti. 3. Taryba, remdamasi Komisijos pasiūlymu, patvirtina priemones dėl kainų, rinkliavų, pagalbos ir kiekybinių apribojimų nustatymo bei žvejybos galimybių nustatymo ir skyrimo."; d) 3 dalies, kuri tapo 4 dalimi, įžanginėje frazėje žodžiai "Taryba, kvalifikuota balsų dauguma," išbraukiami, sakinį atitinkamai tikslinant gramatiškai; e) 4 dalyje, kuri tapo 5 dalimi, darytinas pakeitimas netaikomas redakcijai lietuvių kalba. LAISVAS DARBUOTOJŲ JUDĖJIMAS 50) 39 straipsnio 3 dalies d punkte išbraukiamas žodis "įgyvendinimo". 51) 42 straipsnis iš dalies keičiamas taip: a) pirmojoje pastraipoje žodžiai "migruojantiems darbuotojams ir jų išlaikytiniams:" pakeičiami žodžiais "migruojantiems samdomiems ir savarankiškai dirbantiems darbuotojams ir jų išlaikytiniams:"; b) paskutinė pastraipa pakeičiama šiuo tekstu: "Tais atvejais, kai Tarybos narė pareiškia, kad pirmojoje pastraipoje nurodytas įstatymo galią turinčio akto projektas paveiktų jos socialinės apsaugos sistemos svarbius aspektus, įskaitant jos taikymo apimtį, išlaidas ar finansinę struktūrą, ar paveiktų tos sistemos finansinę pusiausvyrą, ji gali prašyti, kad klausimas būtų perduotas svarstyti Europos Vadovų Tarybai. Tuo atveju įprasta teisėkūros procedūra yra sustabdoma. Po svarstymo Europos Vadovų Taryba per 4 mėnesius nuo šio sustabdymo: a) grąžina projektą Tarybai, kuri nutraukia įprastos teisėkūros procedūros sustabdymą, arba b) nesiima jokių veiksmų, arba prašo Komisijos pateikti naują pasiūlymą; šiuo atveju iš pradžių pasiūlytas aktas laikomas nepriimtu." ĮSISTEIGIMO TEISĖ 52) 44 straipsnio 2 dalies pirmosios pastraipos pradžioje įrašomi žodžiai "Europos Parlamentas,". 53) 45 straipsnio antrojoje pastraipoje žodžiai "Taryba, remdamasi Komisijos pasiūlymu, kvalifikuota balsų dauguma gali" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą, gali". 54) 47 straipsnis iš dalies keičiamas taip: a) 1 dalies pabaigoje įrašomas šis sakinys: "ir dėl valstybių narių įstatymų ir kitų teisės aktų nuostatų dėl veiklos pradėjimo ir ja verstis kaip savarankiškai dirbantiems asmenims koordinavimo."; b) 2 dalis išbraukiama, o 3 dalis tampa 2 dalimi. Išbraukiamas žodis "bus". 55) Įrašomas 48a straipsnis, kurio formuluotė yra 294 straipsnio formuluotė. PASLAUGOS 56) 49 straipsnis iš dalies keičiamas taip: a) pirmojoje pastraipoje žodžiai "Bendrijos valstybėje" pakeičiami žodžiais "valstybėje narėje"; b) antrojoje pastraipoje žodžiai "Taryba, remdamasi Komisijos pasiūlymu ir spręsdama kvalifikuota balsų dauguma" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą". 57) 50 straipsnio trečiojoje pastraipoje žodžiai "šalyje" pakeičiami žodžiais "valstybėje narėje", o žodžiai "toji šalis" pakeičiami žodžiais "toji valstybė". 58) 52 straipsnio 1 dalyje žodžiai "Taryba, remdamasi Komisijos pasiūlymu ir pasikonsultavusi su Ekonomikos ir socialinių reikalų komitetu bei Europos Parlamentu" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu". 59) 53 straipsnyje žodžiai "pareiškia esančios pasirengusios paslaugas liberalizuoti" pakeičiami žodžiais "stengiasi paslaugas liberalizuoti". KAPITALAS 60) 57 straipsnio 2 dalyje žodžiai "stengdamasi [...] Taryba, remdamasi Komisijos pasiūlymu, gali kvalifikuota balsų dauguma nustatyti priemones" pakeičiami žodžiais "stengdamiesi [...] Europos Parlamentas ir Taryba, spręsdami pagal įprastą teisėkūros procedūrą, patvirtina priemones", o paskutinis 2 dalies sakinys tampa 3 dalimi ir yra toks: "3. Nukrypstant nuo 2 dalies, tik Taryba, pasikonsultavusi su Europos Parlamentu ir spręsdama vieningai pagal specialią teisėkūros procedūrą, gali patvirtinti priemones, kurios reikštų atžangą Sąjungos teisėje liberalizuojant kapitalo judėjimą į trečiąsias šalis ar iš jų." 61) 58 straipsnis papildomas šia nauja 4 dalimi: "4. Jei nėra priimtos priemonės taikant 57 straipsnio 3 dalį, Komisija arba, jei atitinkamai valstybei narei pateikus prašymą Komisija per tris mėnesius nepriima sprendimo, Taryba gali priimti sprendimą, patvirtinantį, kad vienos ar keleto trečiųjų šalių atžvilgiu valstybės narės priimtos ribojančios priemonės mokesčių srityje turi būti laikomos atitinkančiomis Sutartis tiek, kiek jas pateisina vienas iš Sąjungos tikslų ir kiek jos neprieštarauja tinkamam vidaus rinkos veikimui. Taryba, valstybei narei pateikus prašymą, sprendžia vieningai." 62) 60 straipsnis tampa 61h straipsniu. Jis iš dalies keičiamas, kaip toliau nurodyta 64 punkte. LAISVĖS, SAUGUMO IR TEISINGUMO ERDVĖ 63) IV antraštinė dalis "LAISVĖS, SAUGUMO IR TEISINGUMO ERDVĖ" pakeičia IV antraštinę dalį dėl vizų, prieglobsčio, imigracijos ir kitų su laisvu asmenų judėjimu susijusių politikos sričių. Šią antraštinę dalį sudaro šie skyriai: 1 skyrius: Bendrosios nuostatos 2 skyrius: Sienų kontrolės, prieglobsčio ir imigracijos politika 3 skyrius: Teisminis bendradarbiavimas civilinėse bylose 4 skyrius: Teisminis bendradarbiavimas baudžiamosiose bylose 5 skyrius: Policijos bendradarbiavimas BENDROSIOS NUOSTATOS 64) 61 straipsnis pakeičiamas šiuo 1 skyriumi ir toliau pateikiamais 61-61i straipsniais. 61 straipsnis taip pat pakeičia dabartinės Europos Sąjungos sutarties 29 straipsnį, 61d straipsnis pakeičia minėtos Sutarties 36 straipsnį, 61e straipsnis pakeičia Europos bendrijos steigimo sutarties 64 straipsnio 1 dalį ir dabartinės Europos Sąjungos sutarties 33 straipsnį, 61g pakeičia Europos bendrijos steigimo sutarties 66 straipsnį ir 61h straipsnis perima pastarosios Sutarties 60 straipsnio formuluotę, kaip pirmiau nurodyta 62 punkte: "1 SKYRIUS BENDROSIOS NUOSTATOS 61 straipsnis 1. Sąjunga sukuria laisvės, saugumo ir teisingumo erdvę, kurioje gerbiamos pagrindinės teisės bei skirtingos valstybių narių teisinės sistemos ir tradicijos. 2. Ji užtikrina, kad nebus asmenų kontrolės jiems kertant vidaus sienas, ir suformuluoja valstybių narių solidarumu paremtą bendrą prieglobsčio, imigracijos ir išorės sienų kontrolės politiką, kuri būtų teisinga trečiųjų šalių piliečiams. Šioje antraštinėje dalyje asmenys be pilietybės prilyginami trečiųjų šalių piliečiams. 3. Sąjunga stengiasi užtikrinti aukštą saugumo lygį prevencijos bei kovos su nusikalstamumu, rasizmu ir ksenofobija priemonėmis, taip pat policijos ir teisminių institucijų bei kitų kompetentingų valdžios institucijų veiklos koordinavimo ir bendradarbiavimo priemonėmis, taip pat tarpusavyje pripažįstant teismo sprendimus baudžiamosiose bylose, o prireikus derinant baudžiamuosius įstatymus. 4. Sąjunga sudaro palankias sąlygas pasinaudoti teisingumu, ypač taikydama teisminių ir neteisminių sprendimų civilinėse bylose tarpusavio pripažinimo principą. 61a straipsnis Europos Vadovų Taryba apibrėžia laisvės, saugumo ir teisingumo erdvės teisėkūros ir veiksmų planavimo strategines gaires. 61b straipsnis Nacionaliniai parlamentai užtikrina, kad remiantis 4 ir 5 skyriais teikiami pasiūlymai ir teisėkūros iniciatyvos neprieštarautų subsidiarumo principui pagal Protokolą dėl subsidiarumo ir proporcingumo principų taikymo. 61c straipsnis Nepažeisdama 226, 227 ir 228 straipsnių, Taryba, remdamasi Komisijos pasiūlymu, gali patvirtinti priemones, nustatančias sąlygas, kuriomis valstybės narės, bendradarbiaudamos su Komisija, objektyviai ir nešališkai vertina, kaip valstybių narių valdžios institucijos įgyvendina šioje antraštinėje dalyje nurodytą Sąjungos politiką, ypač siekiant sudaryti sąlygas nuodugniai taikyti tarpusavio pripažinimo principą. Europos Parlamentas ir nacionaliniai parlamentai supažindinami su šio vertinimo turiniu ir rezultatais. 61d straipsnis Siekiant užtikrinti, kad Sąjungoje būtų skatinamas ir stiprinamas operatyvus bendradarbiavimas vidaus saugumo veiklos srityje, Taryboje įkuriamas nuolatinis komitetas. Nepažeisdamas 207 straipsnio, jis palengvina valstybių narių kompetentingų valdžios institucijų veiksmų koordinavimą. Atitinkamų Sąjungos įstaigų ir organų atstovai gali dalyvauti šio komiteto darbe. Europos Parlamentui ir nacionaliniams parlamentams nuolat pranešama apie šį darbą. 61e straipsnis Ši antraštinė dalis neatleidžia valstybių narių nuo pareigos palaikyti viešąją tvarką ir užtikrinti vidaus saugumą. 61f straipsnis Valstybės narės gali pačios ir savo atsakomybe nustatyti tokius savo kompetentingų administracijos padalinių, atsakingų už nacionalinio saugumo užtikrinimą, bendradarbiavimo ir koordinavimo būdus, kokius laiko esant tinkamus. 61g straipsnis Taryba patvirtina priemones, kad būtų užtikrintas valstybių narių atitinkamų padalinių, taip pat šių padalinių ir Komisijos administracinis bendradarbiavimas šioje antraštinėje dalyje skyriuje numatytose srityse. Ji sprendžia remdamasi Komisijos pasiūlymu, atsižvelgdama į 61i straipsnį ir pasikonsultavusi su Europos Parlamentu. 61h straipsnis Kai to reikia, kad būtų pasiekti 61 straipsnyje nurodyti tikslai užkertant kelią terorizmui ir susijusioms veikoms bei kovojant su jomis, Europos Parlamentas ir Taryba, priimdami reglamentus pagal įprastą teisėkūros procedūrą, apibrėžia administracinių priemonių sistemą, susijusią su kapitalo judėjimu ir mokėjimais, pavyzdžiui, lėšų, finansinio turto ar ekonominio pelno, priklausančio fiziniams arba juridiniams asmenims, grupėms ar nevalstybiniams subjektams arba jų valdomo, įšaldymą. Taryba, remdamasi Komisijos pasiūlymu, patvirtina priemones, įgyvendinančias pirmojoje pastraipoje minimą sistemą. Šiame straipsnyje minėti aktai apima būtinas nuostatas dėl teisinių apsaugos priemonių. 61i straipsnis 4 ir 5 skyriuose nurodyti aktai kartu su 61g straipsnyje nurodytomis priemonėmis, užtikrinančiomis administracinį bendradarbiavimą šiuose skyriuose numatytose srityse, priimami: a) remiantis Komisijos pasiūlymu arba b) ketvirtadalio valstybių narių iniciatyva." SIENŲ KONTROLĖ, PRIEGLOBSTIS IR IMIGRACIJA 65) 62–64 straipsniai pakeičiami šiuo 2 skyriumi ir toliau pateikiamais 62–63b straipsniais. 62 straipsnis pakeičia 62 straipsnį, 63 straipsnio 1 ir 2 dalys pakeičia 63 straipsnio 1 ir 2 punktus, 63 straipsnio 3 dalis pakeičia 64 straipsnio 2 dalį ir 63a straipsnis pakeičia 63 straipsnio 3 ir 4 punktus: "2 SKYRIUS SIENŲ KONTROLĖS, PRIEGLOBSČIO IR IMIGRACIJOS POLITIKA 62 straipsnis 1. Sąjunga kuria politiką, siekdama: a) užtikrinti, kad nebūtų jokios asmenų, neatsižvelgiant į jų pilietybę, kontrolės jiems kertant vidaus sienas; b) užtikrinti asmenų kontrolę ir veiksmingą išorės sienų kirtimo priežiūrą; c) laipsniškai įvesti integruotą išorės sienų valdymo sistemą. 2. Taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, patvirtina priemones dėl: a) vizų ir kitų leidimų trumpam apsigyventi šalyje bendros politikos; b) išorės sienas kertantiems asmenims taikomos kontrolės; c) sąlygų, kuriomis trečiųjų šalių piliečiai trumpą laiką gali laisvai keliauti Sąjungoje; d) bet kurios priemonės, būtinos laipsniškai sukurti integruotą išorės sienų valdymo sistemą; e) siekio užtikrinti, kad nebūtų jokios asmenų, neatsižvelgiant į jų pilietybę, kontrolės jiems kertant vidaus sienas. 3. Jei paaiškėja, kad Sąjunga turėtų imtis veiksmų, padedančių naudotis 17 straipsnio 2 dalies a punkte numatyta teise, ir jei Sutartys numato reikalingus įgaliojimus veikti, Taryba, spręsdama pagal specialią teisėkūros procedūrą, gali priimti nuostatas, susijusias su pasais, asmens tapatybės kortelėmis, leidimais gyventi ar bet kokiais kitais panašiais dokumentais. Taryba, pasikonsultavusi su Europos Parlamentu, sprendžia vieningai. 4. Šis straipsnis neturi įtakos valstybių narių kompetencijai, susijusiai su jų sienų geografine demarkacija pagal tarptautinę teisę. 63 straipsnis 1. Sąjunga kuria bendrą prieglobsčio, papildomos apsaugos ir laikinos apsaugos politiką trečiosios šalies piliečiams, kuriems reikia tarptautinės apsaugos, siekdama siūlyti atitinkamą statusą ir užtikrinti, kad nebūtų pažeistas negrąžinimo principas. Ši politika privalo neprieštarauti 1951 m. liepos 28 d. Ženevos konvencijai ir 1967 m. sausio 31 d. Protokolui dėl pabėgėlių statuso bei kitoms atitinkamoms sutartims. 2. Taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, patvirtina bendros Europos prieglobsčio sistemos priemones, kurias sudaro: a) visoje Sąjungoje galiojantis vienodas prieglobsčio statusas trečiųjų šalių piliečiams; b) vienodas papildomos apsaugos statusas trečiųjų šalių piliečiams, kuriems, negavus Europos prieglobsčio, reikia tarptautinės apsaugos; c) bendra laikinos apsaugos sistema perkeltiesiems asmenims masinio antplūdžio atveju; d) vienodo prieglobsčio statuso arba papildomos apsaugos statuso suteikimo ir atėmimo bendros procedūros; e) kriterijai ir mechanizmai, kuriais nustatoma, kuri valstybė narė yra atsakinga už prašymo suteikti prieglobstį arba papildomą apsaugą išnagrinėjimą; f) prieglobsčio arba papildomos apsaugos prašytojų priėmimo sąlygų reikalavimai; g) partnerystė ir bendradarbiavimas su trečiosiomis šalimis, siekiant valdyti prieglobsčio, papildomos arba laikinos apsaugos prašančių žmonių antplūdžius. 3. Vienoje arba keliose valstybėse narėse dėl staigaus trečiųjų šalių piliečių antplūdžio susidarius nepaprastajai padėčiai, Taryba, remdamasi Komisijos pasiūlymu, gali patvirtinti laikinąsias priemones atitinkamos valstybės narės ar kelių valstybių narių labui. Ji sprendžia pasikonsultavusi su Europos Parlamentu. 63a straipsnis 1. Sąjunga kuria bendrą imigracijos politiką, kuria siekiama visais etapais užtikrinti veiksmingą migrantų srautų valdymą, palankų režimą teisėtai valstybėse narėse gyvenantiems trečiųjų šalių piliečiams bei neteisėtos imigracijos ir prekybos žmonėmis prevenciją ir sustiprintas kovos su jomis priemones. 2. Taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, patvirtina priemones šiose srityse: a) atvykimo ir apsigyvenimo sąlygų bei ilgalaikių vizų ir leidimų gyventi, taip pat leidimų šeimoms susijungti išdavimo valstybėse narėse reikalavimų; b) teisėtai valstybėje narėje gyvenančių trečiųjų šalių piliečių teisių apibrėžimo, įskaitant sąlygas, reglamentuojančias judėjimo ir apsigyvenimo laisvę kitose valstybėse narėse; c) neteisėtos imigracijos ir gyvenimo be leidimo, įskaitant be leidimo gyvenančių asmenų išsiuntimą ir repatriaciją; d) kovos su prekyba žmonėmis, ypač moterimis ir vaikais. 3. Sąjunga gali sudaryti susitarimus su trečiosiomis šalimis dėl trečiųjų šalių piliečių, kurie netenkina arba nebetenkina atvykimo, buvimo arba gyvenimo vienos iš valstybių narių teritorijoje sąlygų, readmisijos į jų kilmės arba išvykimo valstybes. 4. Europos Parlamentas ir Taryba, spręsdami pagal įprastą teisėkūros procedūrą, gali nustatyti paskatų ir paramos valstybių narių veiksmams teikimo priemones, siekiant skatinti jų teritorijose teisėtai gyvenančių trečiųjų šalių piliečių integraciją, išskyrus bet kokį valstybių narių įstatymų ir kitų teisės aktų suderinimą. 5. Šis straipsnis neturi įtakos valstybių narių teisei nustatyti į jų teritoriją iš trečiųjų šalių ieškoti samdomo arba savarankiško darbo atvykstančių trečiųjų šalių piliečių priėmimo apimtis. 63b straipsnis Šiame skyriuje išdėstytai Sąjungos politikai ir jos įgyvendinimui taikomas solidarumo ir teisingo atsakomybės pasidalijimo tarp valstybių narių principas, įskaitant jo finansinius padarinius. Prireikus pagal šį skyrių priimti Sąjungos aktai numato atitinkamas šio principo įgyvendinimo priemones." TEISMINIS BENDRADARBIAVIMAS CIVILINĖSE BYLOSE 66) 65 straipsnis pakeičiamas šiuo 3 skyriumi ir 65 straipsniu: "3 SKYRIUS TEISMINIS BENDRADARBIAVIMAS CIVILINĖSE BYLOSE 65 straipsnis 1. Sąjunga tarpvalstybinio pobūdžio bylose plėtoja teisminį bendradarbiavimą, kuris grindžiamas teisminių ir neteisminių sprendimų tarpusavio pripažinimo principu. Šis bendradarbiavimas gali apimti valstybių narių įstatymų ir kitų teisės aktų suderinimo priemonių patvirtinimą. 2. Taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, patvirtina priemones, ypač kai jos būtinos vidaus rinkos tinkamam veikimui, kuriomis siekiama užtikrinti: a) teisminių ir neteisminių sprendimų tarpusavio pripažinimą ir vykdymą valstybėse narėse; b) teisminių ir neteisminių dokumentų įteikimą kitoje valstybėje; c) valstybėse narėse teisės ir jurisdikcijos kolizijai taikomų teisės normų suderinamumą; d) bendradarbiavimą renkant įrodymus; e) veiksmingą teisę į teisingumą; f) civiliniam procesui tinkamai veikti trukdančių kliūčių šalinimą, jei reikia skatinant civilinio proceso normų suderinamumą valstybėse narėse; g) alternatyvių ginčų sprendimo būdų kūrimą; h) paramą teisėjų ir teisminių institucijų darbuotojų mokymui. 3. Nukrypstant nuo 2 dalies, tarpvalstybinio pobūdžio šeimos teisės priemones nustato Taryba spręsdama pagal specialią teisėkūros procedūrą. Taryba, pasikonsultavusi su Europos Parlamentu, sprendžia vieningai. Taryba, remdamasi Komisijos pasiūlymu, gali priimti sprendimą, apibrėžiantį tuos tarpvalstybinio pobūdžio šeimos teisės aspektus, kuriems galima taikyti pagal įprastą teisėkūros procedūrą priimtus aktus. Taryba, pasikonsultavusi su Europos Parlamentu, sprendžia vieningai. Apie antrojoje pastraipoje nurodytą pasiūlymą pranešama nacionaliniams parlamentams. Jei per šešis mėnesius nuo tokio pranešimo dienos nacionalinis parlamentas pareiškia nepritarimą, sprendimas nėra priimamas. Jei nepritarimas nepareiškiamas, Taryba gali priimti minėtą sprendimą." TEISMINIS BENDRADARBIAVIMAS BAUDŽIAMOSIOSE BYLOSE 67) 66 straipsnis pakeičiamas 61g straipsniu, kaip pirmiau nurodyta 64 punkte, ir 67–69 straipsniai panaikinami. Įrašomas toliau pateikiamas 4 skyrius ir 69a–69e straipsniai. 69a, 69b ir 69d straipsniai pakeičia dabartinės Europos Sąjungos sutarties 31 straipsnį, kaip pirmiau nurodyta šios Sutarties 1 straipsnio 51 punkte: "4 SKYRIUS TEISMINIS BENDRADARBIAVIMAS BAUDŽIAMOSIOSE BYLOSE 69a straipsnis 1. Teisminis bendradarbiavimas baudžiamosiose bylose Sąjungoje grindžiamas nuosprendžių ir teismo sprendimų tarpusavio pripažinimo principu bei apima valstybių narių įstatymų ir kitų teisės aktų suderinimą 2 dalyje ir 69b straipsnyje nurodytose srityse. Europos Parlamentas ir Taryba, spręsdami pagal įprastą teisėkūros procedūrą, patvirtina priemones, kuriomis siekiama: a) nustatyti taisykles ir procedūras, kad visoje Sąjungoje būtų užtikrintas visų nuosprendžių ir teismo sprendimų formų pripažinimas; b) užkirsti kelią jurisdikcijų kolizijoms tarp valstybių narių ir jas spręsti; c) remti teisėjų ir teisminių institucijų darbuotojų mokymą; d) palengvinti su procesais baudžiamosiose bylose ir sprendimų vykdymu susijusį bendradarbiavimą tarp valstybių narių teisminių arba joms lygiaverčių institucijų. 2. Europos Parlamentas ir Taryba, priimdami direktyvas pagal įprastą teisėkūros procedūrą, gali nustatyti tokias minimalias taisykles, kokių reikia nuosprendžių ir teismo sprendimų tarpusavio pripažinimui bei policijos ir teisminiam bendradarbiavimui peržengiančio sienas pobūdžio baudžiamosiose bylose palengvinti. Šiose minimaliose taisyklėse atsižvelgiama į skirtingas valstybių narių teisines tradicijas ir sistemas. Jos yra susijusios su: a) valstybių narių tarpusavio įrodymų leistinumu; b) asmenų teisėmis baudžiamajame procese; c) nusikaltimų aukų teisėmis; d) bet kuriais kitais konkrečiais baudžiamojo proceso aspektais, kuriuos sprendimu Taryba yra nustačiusi iš anksto; šį sprendimą, gavusi Europos Parlamento pritarimą, Taryba priima vieningai. Šioje dalyje nurodytų minimalių taisyklių priėmimas neužkerta kelio valstybėms narėms išlaikyti arba įvesti aukštesnio lygio asmenų apsaugą. 3. Kai Tarybos narė mano, kad 2 dalyje nurodytos direktyvos projektas paveiktų pagrindinius jos baudžiamosios teisės sistemos aspektus, ji gali prašyti, kad direktyvos projektas būtų perduotas Europos Vadovų Tarybai. Tuo atveju įprasta teisėkūros procedūra yra sustabdoma. Po svarstymo, jeigu pavyksta pasiekti bendrą sutarimą, Europos Vadovų Taryba per keturis mėnesius nuo sustabdymo grąžina projektą Tarybai, kuri nutraukia įprastos teisėkūros procedūros sustabdymą. Jeigu nepavyksta pasiekti susitarimo ir ne mažiau kaip devynios valstybės narės siekia tvirčiau bendradarbiauti, remdamosi atitinkamu direktyvos projektu, jos per tokį patį laikotarpį atitinkamai praneša apie tai Europos Parlamentui, Tarybai ir Komisijai. Šiuo atveju leidimas pradėti Europos Sąjungos sutarties 10 straipsnio 2 dalyje ir šios Sutarties 280d straipsnio 1 dalyje nurodytą tvirtesnį bendradarbiavimą laikomas suteiktu bei taikomos nuostatos dėl tvirtesnio bendradarbiavimo. 69b straipsnis 1. Europos Parlamentas ir Taryba, priimdami direktyvas pagal įprastą teisėkūros procedūrą, gali nustatyti minimalias taisykles dėl nusikalstamų veikų ir sankcijų apibrėžimo peržengiančio sienas pobūdžio ypač sunkių nusikaltimų srityse; tokį nusikaltimų pobūdį lemia tokių veikų pobūdis arba poveikis, arba ypatingas poreikis kovoti su jomis, remiantis bendru pagrindu. Šios nusikaltimų sritys yra: terorizmas, prekyba žmonėmis bei seksualinis moterų ir vaikų išnaudojimas, neteisėta prekyba narkotikais, neteisėta prekyba ginklais, pinigų plovimas, korupcija, mokėjimo priemonių klastojimas, kompiuteriniai nusikaltimai ir organizuotas nusikalstamumas. Atsižvelgiant į nusikalstamumo raidą, Taryba gali priimti sprendimą, nustatantį kitas nusikaltimų sritis, atitinkančias šioje dalyje nurodytus kriterijus. Ji, gavusi Europos Parlamento pritarimą, sprendžia vieningai. 2. Jei valstybių narių baudžiamųjų įstatymų ir kitų teisės aktų nuostatų suderinimas pasirodo būtinas užtikrinant Sąjungos politikos veiksmingą įgyvendinimą srityje, kurioje taikomos derinimo priemonės, direktyvose galima nustatyti būtiniausias taisykles dėl nusikalstamų veikų ir sankcijų apibrėžimo atitinkamoje srityje. Šios direktyvos priimamos pagal tą pačią įprastą arba specialią teisėkūros procedūrą, kaip ir patvirtinant atitinkamas derinimo priemones, nepažeidžiant 61i straipsnio. 3. Kai Tarybos narė mano, kad 1 ar 2 dalyse nurodytos direktyvos projektas paveiktų pagrindinius jos baudžiamosios teisės sistemos aspektus, ji gali prašyti, kad direktyvos projektas būtų perduotas Europos Vadovų Tarybai. Tuo atveju įprasta teisėkūros procedūra yra sustabdoma. Po svarstymo, jeigu pavyksta pasiekti bendrą sutarimą, Europos Vadovų Taryba per keturis mėnesius nuo sustabdymo grąžina projektą Tarybai, kuri nutraukia įprastos teisėkūros procedūros sustabdymą. Jeigu nepavyksta pasiekti susitarimo ir ne mažiau kaip devynios valstybės narės siekia tvirčiau bendradarbiauti, remdamosi atitinkamu direktyvos projektu, jos per tokį patį laikotarpį atitinkamai praneša apie tai Europos Parlamentui, Tarybai ir Komisijai. Šiuo atveju leidimas pradėti Europos Sąjungos sutarties 10 straipsnio 2 dalyje ir šios Sutarties 280d straipsnio 1 dalyje nurodytą tvirtesnį bendradarbiavimą laikomas suteiktu bei taikomos nuostatos dėl tvirtesnio bendradarbiavimo. 69c straipsnis Europos Parlamentas ir Taryba, spręsdami pagal įprastą teisėkūros procedūrą, gali nustatyti priemones valstybių narių veiksmams nusikaltimų prevencijos srityje skatinti ir remti, išskyrus valstybių narių įstatymų ir kitų teisės aktų nuostatų derinimą. 69d straipsnis 1. Eurojust misija yra remti ir stiprinti nacionalinių tyrimo ir baudžiamojo persekiojimo institucijų bendradarbiavimą dėl sunkių nusikaltimų, susijusių su dviem ar daugiau valstybių narių, arba kai reikalingas baudžiamasis persekiojimas bendraisiais pagrindais, remiantis valstybių narių valdžios institucijų ir Europolo atliktomis operacijomis ir pateikta informacija. Šiuo atžvilgiu Europos Parlamentas ir Taryba, priimdami reglamentus pagal įprastą teisėkūros procedūrą, nustato Eurojust struktūrą, veiklą, veiksmų ir užduočių sritį. Tos užduotys gali apimti: a) kriminalinių nusikaltimų tyrimų pradėjimą ir siūlymą kompetentingoms nacionalinėms valdžios institucijoms pradėti baudžiamąjį persekiojimą, ypač kai tai susiję su veikomis, nukreiptomis prieš Sąjungos finansinius interesus; b) a punkte nurodytų tyrimų ir baudžiamojo persekiojimo koordinavimą; c) teisminio bendradarbiavimo, taip pat sprendžiant jurisdikcijos kolizijas ir glaudžiai bendradarbiaujant su Europos teisminiu tinklu, stiprinimą. Šiais reglamentais taip pat nustatoma tvarka dėl Europos Parlamento ir nacionalinių parlamentų dalyvavimo vertinant Eurojust veiklą. 2. Vykdant 1 dalyje nurodytą baudžiamąjį persekiojimą ir nepažeidžiant 69e straipsnio, teisminio proceso formalius veiksmus atlieka kompetentingi nacionaliniai pareigūnai. 69e straipsnis 1. Siekiant kovoti su Sąjungos finansiniams interesams kenkiančiais nusikaltimais, Taryba, pagal specialią teisėkūros procedūrą priimdama reglamentus, Eurojust pagrindu gali įkurti Europos prokuratūrą. Taryba, gavusi Europos Parlamento pritarimą, sprendžia vieningai. Jeigu nepavyksta pasiekti vieningo sprendimo, ne mažiau kaip devynių valstybių narių grupė gali prašyti, kad reglamento projektas būtų perduotas Europos Vadovų Tarybai. Tokiu atveju procedūra Taryboje yra sustabdoma. Po svarstymo, jeigu pavyksta pasiekti bendrą sutarimą, Europos Vadovų Taryba per keturis mėnesius nuo sustabdymo grąžina projektą Tarybai priimti. Jeigu nepavyksta pasiekti susitarimo ir ne mažiau kaip devynios valstybės narės siekia tvirčiau bendradarbiauti, remdamosi atitinkamu reglamento projektu, jos per tokį patį laikotarpį atitinkamai praneša apie tai Europos Parlamentui, Tarybai ir Komisijai. Šiuo atveju leidimas pradėti Europos Sąjungos sutarties 10 straipsnio 2 dalyje ir šios Sutarties 280d straipsnio 1 dalyje nurodytą tvirtesnį bendradarbiavimą laikomas suteiktu bei taikomos nuostatos dėl tvirtesnio bendradarbiavimo. 2. Europos prokuratūros kompetencijai, prireikus veikiant kartu su Europolu, priklauso Sąjungos finansinių interesų pažeidimų tyrimas, jų vykdytojų ir bendrininkų baudžiamasis persekiojimas bei kaltinimo palaikymas teisme, kaip nustatyta šio straipsnio 1 dalyje nurodytame reglamente. Tokių pažeidimų atžvilgiu valstybių narių kompetentinguose teismuose ji vykdo prokuroro funkcijas. 3. 1 dalyje nurodytuose reglamentuose apibrėžiamos Europos prokuratūrai taikytinos bendrosios taisyklės, jos funkcijų vykdymą reglamentuojančios sąlygos, jos veiklai taikytinos procesinės normos, taip pat įrodymų leistinumą reglamentuojančios taisyklės ir vykdant funkcijas naudojamų procesinių priemonių teisminei peržiūrai taikytinos normos. 4. Europos Vadovų Taryba tuo pačiu metu ar vėliau gali priimti sprendimą, iš dalies keičiantį 1 dalį, siekdama išplėsti Europos prokuratūros įgaliojimus, kad jie apimtų peržengiančio sienas pobūdžio sunkius nusikaltimus, ir atitinkamai iš dalies keičiantį 2 dalį, kiek tai susiję su ne vieną valstybę narę liečiančių sunkių nusikaltimų kaltininkais ir jų bendrininkais. Europos Vadovų Taryba sprendimą priima vieningai, gavusi Europos Parlamento pritarimą ir pasikonsultavusi su Komisija." POLICIJOS BENDRADARBIAVIMAS 68) Įrašomas toliau pateikiamas 5 skyrius ir 69f, 69g bei 69h straipsniai. 69f ir 69g straipsniai pakeičia dabartinės Europos Sąjungos sutarties 30 straipsnį ir 69h straipsnis pakeičia minėtos Sutarties 32 straipsnį, kaip pirmiau nurodyta šios Sutarties 1 straipsnio 51 punkte: "5 SKYRIUS POLICIJOS BENDRADARBIAVIMAS 69f straipsnis 1. Sąjunga nustato policijos bendradarbiavimą užkardant, išaiškinant ir tiriant nusikalstamas veikas, kuriame dalyvauja visos valstybių narių kompetentingos valdžios institucijos, įskaitant policijos, muitinės ir kitas specializuotas teisėsaugos tarnybas. 2. Taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, gali patvirtinti priemones dėl: a) atitinkamos informacijos rinkimo, kaupimo, apdorojimo, analizavimo ir keitimosi ja; b) paramos darbuotojų mokymui, taip pat bendradarbiavimo keičiantis darbuotojais, įranga ir tyrimais nusikaltimų išaiškinimo srityse; c) bendrų tyrimo metodų, taikomų sunkioms organizuoto nusikalstamumo formoms nustatyti. 3. Taryba, spręsdama pagal specialią teisėkūros procedūrą, gali nustatyti šiame straipsnyje nurodytų valdžios institucijų operatyvaus bendradarbiavimo priemones. Taryba, pasikonsultavusi su Europos Parlamentu, sprendžia vieningai. Jeigu nepavyksta pasiekti vieningo sprendimo, ne mažiau kaip devynių valstybių narių grupė gali prašyti, kad priemonių projektas būtų perduotas Europos Vadovų Tarybai. Tokiu atveju procedūra Taryboje yra sustabdoma. Po svarstymo, jeigu pavyksta pasiekti bendrą sutarimą, Europos Vadovų Taryba per keturis mėnesius nuo sustabdymo grąžina projektą Tarybai priimti. Jeigu nepavyksta pasiekti susitarimo ir ne mažiau kaip devynios valstybės narės siekia tvirčiau bendradarbiauti, remdamosi atitinkamu priemonių projektu, jos per tokį patį laikotarpį atitinkamai praneša apie tai Europos Parlamentui, Tarybai ir Komisijai. Šiuo atveju leidimas pradėti Europos Sąjungos sutarties 10 straipsnio 2 dalyje ir šios Sutarties 280d straipsnio 1 dalyje nurodytą tvirtesnį bendradarbiavimą laikomas suteiktu bei taikomos nuostatos dėl tvirtesnio bendradarbiavimo. Antrojoje ir trečiojoje pastraipose nustatyta speciali procedūra netaikoma aktams, kuriais plėtojamos Šengeno acquis nuostatos. 69g straipsnis 1. Europolo misija yra remti ir stiprinti valstybių narių policijos ir kitų teisėsaugos tarnybų veiksmus bei jų tarpusavio bendradarbiavimą užkardant sunkius nusikaltimus, susijusius su dviem ar daugiau valstybių narių, terorizmu ir nusikalstamumo formomis, kurios kenkia Sąjungos politikoje numatytam bendram interesui, bei kovojant su jais. 2. Europos Parlamentas ir Taryba, priimdami reglamentus pagal įprastą teisėkūros procedūrą, nustato Europolo struktūrą, veiklą, veiksmų ir užduočių sritį. Tos užduotys gali apimti: a) informacijos, ypač perduotos valstybių narių valdžios institucijų arba trečiųjų šalių institucijų ar organų, rinkimą, kaupimą, apdorojimą, analizavimą ir keitimąsi ja; b) valstybių narių kompetentingų valdžios institucijų arba jungtinių tyrimo grupių, prireikus kartu su Eurojust, bendrai atliekamų tyrimo ir operatyvinių veiksmų koordinavimą, organizavimą ir įgyvendinimą. Šie reglamentai taip pat nustato Europos Parlamento kartu su nacionaliniais parlamentais atliekamos Europolo veiklos priežiūros procedūras. 3. Bet kokį operatyvų veiksmą Europolas privalo atlikti kartu su valstybės narės ar valstybių narių, su kurių teritorija tai susiję, valdžios institucijomis ir su jų sutikimu. Prievartos priemonių taikymas išimtinai priklauso kompetentingoms nacionalinėms valdžios institucijoms. 69h straipsnis Taryba, priimdama sprendimą pagal specialią teisėkūros procedūrą, nustato sąlygas ir apribojimus, kurių laikantis 69a ir 69f straipsniuose nurodytos kompetentingos valdžios institucijos gali veikti kitos valstybės narės teritorijoje kartu su tos valstybės valdžios institucijomis ir jų sutikimu. Taryba, pasikonsultavusi su Europos Parlamentu, sprendžia vieningai." TRANSPORTAS 69) 70 straipsnyje žodžiai "Šios Sutarties" pakeičiami žodžiais "Šių Sutarčių", o žodžiai "valstybės narės siekia vykdydamos" pakeičiami žodžiais "siekiama vykdant". 70) 71 straipsnio 2 dalis pakeičiama šiuo tekstu: "2. Patvirtinant 1 dalyje nurodytas priemones, atsižvelgiama į atvejus, kai jų taikymas gali turėti didelės įtakos gyvenimo ir užimtumo lygiui tam tikruose regionuose bei transporto įrangos eksploatavimui." 71) 72 straipsnyje žodžiai "be vieningo Tarybos pritarimo" pakeičiami žodžiais "jei Taryba, nėra vieningai patvirtinusi priemonių, nustatančių išimtį,". 72) 75 straipsnis iš dalies keičiamas taip: a) 1 dalyje žodžiai "Transporto srityje Bendrijoje panaikinama bet kokia diskriminacija" pakeičiami žodžiais "Transporto srityje Sąjungoje draudžiama diskriminacija"; b) 2 dalyje žodis "Tarybai" pakeičiamas žodžiais "Europos Parlamentui ir Tarybai"; c) 3 dalies pirmoje pastraipoje žodžiai "Ekonomikos ir socialinių reikalų komitetu" pakeičiami žodžiais "Europos Parlamentu bei Ekonomikos ir socialinių reikalų komitetu". 73) 78 straipsnyje įrašomas šis sakinys: "Po penkerių metų nuo Lisabonos sutarties įsigaliojimo Taryba, remdamasi Komisijos pasiūlymu, gali priimti šį straipsnį panaikinantį sprendimą." 74) 79 straipsnyje išbraukiami žodžiai ", nepažeisdama Ekonomikos ir socialinių reikalų komiteto kompetencijos". 75) 80 straipsnio 2 dalis pakeičiama šiuo tekstu: "2. Europos Parlamentas ir Taryba, spręsdami pagal įprastą teisėkūros procedūrą, gali priimti atitinkamas jūrų ir oro transporto nuostatas. Jie sprendžia pasikonsultavę su Ekonomikos ir socialinių reikalų komitetu bei Regionų komitetu." KONKURENCIJOS TAISYKLĖS 76) 85 straipsnis papildomas šia nauja 3 dalimi: "3. Komisija gali priimti reglamentus, susijusius su susitarimų rūšimis, dėl kurių Taryba priėmė reglamentą arba direktyvą pagal 83 straipsnio 2 dalies b punktą." 77) 87 straipsnis iš dalies keičiamas taip: a) 2 dalies c punkto pabaigoje įrašomas šis naujas sakinys: "Po penkerių metų nuo Lisabonos sutarties įsigaliojimo Taryba, remdamasi Komisijos pasiūlymu, gali priimti šį punktą panaikinantį sprendimą."; b) 3 dalies a punkte po žodžio "nedarbas" įrašomi šie žodžiai: "taip pat ir 299 straipsnyje nurodytų regionų, atsižvelgiant į jų struktūrinę, ekonominę ir socialinę padėtį,". 78) 88 straipsnis papildomas šia nauja 4 dalimi: "4. Komisija gali priimti reglamentus, susijusius su valstybės pagalbos rūšimis, dėl kurių Taryba pagal 89 straipsnį nustatė, kad 3 dalyje nustatyta procedūra gali būti netaikoma." MOKESČIŲ NUOSTATOS 79) 93 straipsnio pabaigoje žodžiai "per 14 straipsnyje nustatytą terminą" išbraukiami o, o sakinio pabaigoje įrašoma "bei bus išvengta konkurencijos iškraipymo." TEISĖS AKTŲ SUDERINIMAS 80) 94 ir 95 straipsniai sukeičiami vietomis. 94 straipsnis tampa 95 straipsniu, o 95 straipsnis – 94 straipsniu. 81) 95 straipsnis, kuris tampa 94 straipsniu, iš dalies keičiamas taip: a) 1 dalies pradžioje žodžiai "Nukrypstant nuo 94 straipsnio ir" išbraukiami; b) 4 dalies pradžioje žodžiai "Jei Tarybai arba Komisijai nustačius kurią nors suderinimo priemonę" pakeičiami žodžiais "Jei Europos Parlamentui ir Tarybai, Tarybai arba Komisijai nustačius kurią nors suderinimo priemonę"; c) 5 dalies pradžioje žodžiai "Be to, nepažeidžiant 4 dalies, jei Tarybai arba Komisijai nustačius kurią nors suderinimo priemonę" pakeičiami žodžiais "Be to, nepažeidžiant 4 dalies, jei Europos Parlamentui ir Tarybai, Tarybai arba Komisijai nustačius kurią nors derinimo priemonę"; d) 10 dalyje žodžiai "Bendrijos kontrolės tvarką" pakeičiami žodžiais "Sąjungos kontrolės tvarką". 82) 94 straipsnio, kuris tampa 95 straipsniu, pradžioje įrašomi žodžiai "Nepažeidžiant 94 straipsnio". 83) 96 straipsnio antrosios pastraipos pirmame sakinyje žodžiai "Taryba, remdamasi Komisijos pasiūlymu, kvalifikuota balsų dauguma leidžia" pakeičiami žodžiais "Europos Parlamentas ir Taryba, spręsdami pagal įprastą teisėkūros procedūrą, priima". Antras sakinys pakeičiamas šiuos sakiniu "Gali būti priimtos bet kurios kitos Sutartyse numatytos atitinkamos priemonės." INTELEKTINĖ NUOSAVYBĖ 84) Paskutiniu VI antraštinės dalies straipsniu įrašomas šis naujas 97a straipsnis: "97a straipsnis Kuriant vidaus rinką ar jai veikiant, Europos Parlamentas ir Taryba, spręsdami pagal įprastą teisėkūros procedūrą, patvirtina priemones, kuriomis įdiegiami europiniai instrumentai, suteikiantys vienodą intelektinės nuosavybės teisių apsaugą visoje Sąjungoje, ir kuriomis nustatoma centralizuota leidimo suteikimo, koordinavimo ir priežiūros tvarka Sąjungos lygiu. Taryba, pagal specialią teisėkūros procedūrą priimdama reglamentą, nustato, kokiomis kalbomis bus sudaryti europiniai instrumentai. Taryba, pasikonsultavusi su Europos Parlamentu, sprendžia vieningai." EKONOMINĖ IR PINIGŲ POLITIKA 85) Pirmu VII antraštinės dalies straipsniu įrašomas 97b straipsnis, kurio formuluotė yra 4 straipsnio formuluotė; ji iš dalies keičiama taip: a) 1 dalyje žodžiai "bei laikantis jose nustatytų terminų" išbraukiami; b) 2 dalyje žodžiai "Be to, kas pirmiau paminėta, kaip numatyta šioje Sutartyje ir laikantis joje nustatytų terminų bei tvarkos, ši veikla apima neatšaukiamą valiutų kurso nustatymą, sudarantį sąlygas įvesti bendrą valiutą – ekiu," pakeičiami žodžiais "Be to, kas pirmiau paminėta, kaip numatyta Sutartyse ir laikantis jose nustatytų terminų bei tvarkos, ši veikla apima bendrą valiutą – eurą,". 86) 99 straipsnis iš dalies keičiamas taip: a) 4 dalies pirmosios pastraipos pirmas sakinys pakeičiamas šiais dviem sakiniais: "Kai laikantis 3 dalyje nurodytos tvarkos yra nustatyta, kad valstybės narės ekonominės politikos kryptys neatitinka 2 dalyje nurodytų bendrųjų gairių arba jos gali kelti grėsmę deramam Ekonominės ir pinigų sąjungos veikimui, Komisija gali įspėti tą valstybę narę. Taryba, remdamasi Komisijos rekomendacija, gali priimti tai valstybei narei reikalingas rekomendacijas."; b) 4 dalies antroji pastraipa tampa 5 dalimi, o dabartinė 5 dalis tampa 6 dalimi; c) 4 dalyje įrašomos šios dvi naujos pastraipos: "Šios dalies taikymo srityje Taryba sprendžia neatsižvelgdama į atitinkamai valstybei narei atstovaujančio Tarybos nario balsavimą. Kitų Tarybos narių kvalifikuota balsų dauguma apibrėžiama pagal 205 straipsnio 3 dalies a punktą."; d) 5 dalyje, kuri tampa 6 dalimi, žodžiai "Taryba, laikydamasi 252 straipsnyje nurodytos tvarkos, gali priimti [...] taisykles." pakeičiami žodžiais: "Europos Parlamentas ir Taryba, priimdami reglamentus pagal įprastą teisėkūros procedūrą, gali priimti [...] taisykles.", o žodžiai "šio straipsnio" išbraukiami. SUNKUMAI DĖL TAM TIKRŲ PRODUKTŲ TIEKIMO (ENERGETIKA) 87) 100 straipsnio 1 dalis pakeičiama šiuo tekstu: "1. Nepažeisdama kitų šioje Sutartyje nustatytų procedūrų, Taryba, remdamasi Komisijos pasiūlymu, gali, vadovaudamasi valstybių narių solidarumu, priimti sprendimą dėl ekonominę padėtį atitinkančių priemonių, ypač jei didelių sunkumų kyla dėl tam tikrų produktų tiekimo, visų pirma energetikos srityje." KITOS NUOSTATOS – EKONOMINĖ IR PINIGŲ POLITIKA 88) 102 straipsnio 2 dalis išbraukiama, o 1 dalis lieka be numerio. 89) 103 straipsnio 2 dalis pakeičiama šiuo tekstu: "2. Taryba, remdamasi Komisijos pasiūlymu ir pasikonsultavusi su Europos Parlamentu, prireikus gali tiksliau apibrėžti 101 ir 102 straipsniuose bei šiame straipsnyje nurodytų draudimų taikymą." PERVIRŠINIO DEFICITO PROCEDŪRA 90) 104 straipsnis iš dalies keičiamas taip: a) 5 dalis pakeičiama šiuo tekstu: "5. Jei Komisija mano, kad valstybėje narėje yra susidaręs arba gali susidaryti perviršinis deficitas, ji pateikia nuomonę tai valstybei narei ir apie tai informuoja Tarybą."; b) 6 dalyje žodis "rekomendacija" pakeičiamas žodžiu "pasiūlymu"; c) 7 dalies pirmas sakinys pakeičiamas šiuo sakiniu "Tais atvejais, kai pagal 6 dalį nusprendžiama, kad perviršinis deficitas yra susidaręs, Taryba, nepagrįstai nedelsdama, pagal Komisijos rekomendaciją atitinkamai valstybei narei pateikia rekomendacijas, kaip per tam tikrą nurodytą laikotarpį tokią padėtį ištaisyti."; d) 11 dalies pirmosios pastraipos įvadiniame sakinyje darytinas pakeitimas netaikomas redakcijai lietuvių kalba; e) 12 dalies pirmo sakinio pradžioje žodžiai "savo […]sprendimus" pakeičiami "savo […]sprendimus ar rekomendacijas"; f) 13 dalis pakeičiama šiuo tekstu: "13. Priimdama 8, 9, 11 ir 12 dalyse nurodytus sprendimus ar rekomendacijas, Taryba sprendžia remdamasi Komisijos rekomendacija. Patvirtindama 6–9, 11 ir 12 dalyse nurodytas priemones Taryba sprendžia neatsižvelgdama į atitinkamai valstybei narei atstovaujančio Tarybos nario balsavimą. Kvalifikuota balsų dauguma apibrėžiama pagal 205 straipsnio 3 dalies a punktą."; g) 14 dalies trečiojoje pastraipoje išbraukiami žodžiai "iki 1994 m. sausio 1 d." PINIGŲ POLITIKA 91) 105 straipsnis iš dalies keičiamas taip: a) 1 dalies pirmame sakinyje santrumpa "ECBS" pakeičiama žodžiais "Europos centrinių bankų sistemos (toliau – ECBS)"; b) 2 dalies antroje įtraukoje nuoroda į 111 straipsnį pakeičiama nuoroda į 188o straipsnį; c) 6 dalies tekstas pakeičiamas taip: "6. Taryba, vieningai priimdama reglamentus pagal specialią teisėkūros procedūrą ir pasikonsultavusi su Europos Parlamentu ir Europos centriniu banku, gali pavesti Europos centriniam bankui specialias užduotis, susijusias su rizikos ribojimu pagrįsta kredito ir kitų finansų įstaigų, išskyrus draudimo įmones, priežiūra." 92) 106 straipsnis iš dalies keičiamas taip: a) 1 dalies pirmame sakinyje prieš žodį "banknotus" įrašomas žodis "eurų"; b) 2 dalies pirmame sakinyje prieš žodį "monetas" įrašomas žodis "eurų"; antro sakinio pradžioje žodžiai "Taryba, laikydamasi 252 straipsnyje nurodytos tvarkos ir pasikonsultavusi su ECB," pakeičiami žodžiais "Taryba, remdamasi Komisijos pasiūlymu ir pasikonsultavusi su Europos Parlamentu bei Europos centriniu banku,". 93) 107 straipsnis iš dalies keičiamas taip: a) 1 ir 2 dalys išbraukiamos, o 3, 4, 5, ir 6 dalys atitinkamai tampa 1, 2, 3 ir 4 dalimis; b) 4 dalyje, kuri tampa 2 dalimi, žodžiai "ECBS statutas" pakeičiami žodžiais: "Europos centrinių bankų sistemos ir Europos centrinio banko statutas (toliau – ECBS ir ECB statutas)"; c) 5 dalis, kuri tampa 3 dalimi, pakeičiama šiuo tekstu: "3. Europos Parlamentas ir Taryba, spręsdami pagal įprastą teisėkūros procedūrą, gali iš dalies keisti ECBS ir ECB statuto 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6 straipsnius, 33.1 straipsnio a punktą ir 36 straipsnį. Jie sprendžia arba Europos centriniam bankui rekomendavus ir pasikonsultavus su Komisija, arba Komisijai rekomendavus ir pasikonsultavus su Europos centriniu banku." 94) 109 straipsnyje išbraukiami žodžiai "ne vėliau kaip iki ECBS įsteigimo dienos". 95) 110 straipsnio 2 dalyje išbraukiamos pirmos keturios pastraipos. PRIEMONĖS, REGLAMENTUOJANČIOS EURO NAUDOJIMĄ 96) 111 straipsnio 1–3 ir 5 dalys atitinkamai tampa 188o straipsnio 1–4 dalimis; jos iš dalies keičiamos, kaip nurodyta toliau 174 punkte. 4 dalies tekstas tampa 115c straipsnio 1 dalimi; ji iš dalies keičiama, kaip toliau nurodyta 100 punkte. 97) Įrašomas 111a straipsnis: "111a straipsnis Nepažeidžiant Europos centrinio banko įgaliojimų, Europos Parlamentas ir Taryba, spręsdami pagal įprastą teisėkūros procedūrą, nustato priemones, reikalingas naudoti eurą kaip bendrą valiutą. Šios priemonės priimamos pasikonsultavus su Europos centriniu banku.". INSTITUCIJŲ NUOSTATOS (EKONOMINĖ IR PINIGŲ SĄJUNGA) 98) 112 straipsnio tekstas tampa 245b straipsniu ir jis iš dalies keičiamas, kaip nurodyta 228 punkte. 113 straipsnio tekstas tampa 245c straipsniu. 99) 114 straipsnis iš dalies keičiamas taip: a) 1 dalies pirmojoje pastraipoje žodžiai "patariamąją funkciją atliekantis Pinigų komitetas" pakeičiami žodžiais "Ekonomikos ir finansų komitetas"; b) 1 dalies antroji ir trečioji pastraipos išbraukiamos; c) 2 dalies pirmoji pastraipa išbraukiama; trečioje įtraukoje nuoroda į 99 straipsnio 2, 3, 4 ir 5 dalis pakeičiama nuoroda į 99 straipsnio 2, 3, 4 ir 6 dalis bei nuorodos į 122 straipsnio 2 dalį ir 123 straipsnio 4 ir 5 dalis pakeičiamos nuoroda į 117a straipsnio 2 ir 3 dalis; d) 4 dalyje nuoroda į 122 ir 123 straipsnius pakeičiama nuoroda į 116a straipsnį. SPECIALIOSIOS NUOSTATOS VALSTYBĖMS NARĖMS, KURIŲ VALIUTA YRA EURO 100) Įrašomas naujas 3a skyrius ir šie nauji 115a, 115b ir 115c straipsniai: "3a SKYRIUS SPECIALIOSIOS NUOSTATOS VALSTYBĖMS NARĖMS, KURIŲ VALIUTA YRA EURO 115a straipsnis 1. Siekdama prisidėti prie tinkamo Ekonominės ir pinigų sąjungos veikimo, ir pagal atitinkamas Sutarčių nuostatas Taryba, vadovaudamasi atitinkama 99 ir 104 straipsniuose nustatyta tvarka, išskyrus 104 straipsnio 14 dalyje nustatytą tvarką, patvirtina valstybėms narėms, kurių valiuta yra euro, skirtas priemones, kuriomis siekiama: a) sustiprinti jų biudžetinės drausmės koordinavimą ir priežiūrą; b) nustatyti joms taikomas ekonominės politikos gaires užtikrinant jų suderinamumą su visai Sąjungai priimtomis gairėmis ir užtikrinti jų priežiūrą. 2. Dėl 1 dalyje nurodytų priemonių balsuoja tik tie Tarybos nariai, kurie atstovauja valstybėms narėms, kurių valiuta yra euro. Kvalifikuota balsų dauguma apibrėžiama pagal 205 straipsnio 3 dalies a punktą. 115b straipsnis Valstybių narių, kurių valiuta yra euro, ministrų susitikimų tvarka nustatoma Protokole dėl euro grupės. 115c straipsnis 1. Siekdama užtikrinti euro vietą tarptautinėje pinigų sistemoje, Taryba, remdamasi Komisijos pasiūlymu, priima sprendimą, nustatantį bendrąsias pozicijas dėl Ekonominei ir pinigų sąjungai ypač svarbių dalykų kompetentingose tarptautinėse finansų institucijose ir konferencijose. Taryba sprendžia pasikonsultavusi su Europos centriniu banku. 2. Taryba, remdamasi Komisijos pasiūlymu, gali patvirtinti atitinkamas priemones siekdama užtikrinti vieningą atstovavimą tarptautinėse finansų institucijose ir konferencijose. Taryba sprendžia pasikonsultavusi su Europos centriniu banku. 3. Dėl 1 ir 2 dalyse nurodytų priemonių balsuoja tik tie Tarybos nariai, kurie atstovauja valstybėms narėms, kurių valiuta yra euro. Kvalifikuota balsų dauguma apibrėžiama pagal 205 straipsnio 3 dalies a punktą." PEREINAMOJO LAIKOTARPIO NUOSTATOS, TAIKOMOS VALSTYBĖMS NARĖMS, KURIOMS TAIKOMA IŠIMTIS 101) 116 straipsnis panaikinamas ir įrašomas 116a straipsnis: "116a straipsnis 1. Valstybės narės, dėl kurių Taryba nėra priėmusi sprendimo, kad jos tenkina eurui įvesti reikalingas sąlygas, toliau vadinamos "valstybėmis narėmis, kurioms taikoma išimtis". 2. Valstybėms narėms, kurioms taikoma išimtis, netaikomos šios Sutarčių nuostatos: a) ekonominės politikos bendrųjų gairių dalių, susijusių su euro zona apskritai, priėmimas (99 straipsnio 2 dalis); b) priverstinės perviršinio deficito ištaisymo priemonės (104 straipsnio 9 ir 11 dalys); c) ECBS tikslai ir uždaviniai (105 straipsnio 1, 2, 3 ir 5 dalys); d) euro emisija (106 straipsnis); e) Europos centrinio banko aktai (110 straipsnis); f) priemonės, reglamentuojančios euro naudojimą (111a straipsnis); g) susitarimai dėl pinigų ir kitos priemonės, susijusios su valiutos kurso politika (188o straipsnis); h) Europos centrinio banko Vykdomosios valdybos narių paskyrimas (245b straipsnio 2 dalis); i) sprendimai, nustatantys bendrąsias pozicijas dėl Ekonominei ir pinigų sąjungai ypač svarbių klausimų kompetentingose tarptautinėse finansų institucijose ir konferencijose (115c straipsnio 1 dalis); j) priemonės, užtikrinančios vieningą atstovavimą tarptautinėse finansų institucijose ir konferencijose (115c straipsnio 2 dalis). Todėl a–j punktuose nurodytuose straipsniuose "valstybės narės" yra tos valstybės narės, kurių valiuta yra euro. 3. ECBS ir ECB statuto IX skyriuje nustatyta, kad valstybės narės, kurioms taikoma išimtis, ir jų nacionaliniai centriniai bankai neturi teisių ir prievolių ECBS. 4. Tarybos narių, atstovaujančių valstybėms narėms, kurioms taikoma išimtis, balsavimo teisės sustabdomos Tarybai priimant 2 dalyje nurodytuose straipsniuose išvardytas priemones ir šiais atvejais: a) priimant rekomendacijas valstybėms narėms, kurių valiuta yra euro, daugiašalės priežiūros sistemoje, įskaitant stabilumo programas ir įspėjimus (99 straipsnio 4 dalis); b) patvirtinant priemones dėl perviršinio deficito, susijusias su valstybėmis narėmis, kurių valiuta yra euro (104 straipsnio 6, 7, 8, 12 ir 13 dalys). Kvalifikuota balsų dauguma apibrėžiama pagal 205 straipsnio 3 dalies a punktą." 102) 117 straipsnis panaikinamas, išskyrus 2 dalies penkias pirmas įtraukas, kurios tampa 118a straipsnio 2 dalies penkiomis pirmomis įtraukomis; jos iš dalies keičiamos, kaip toliau nurodyta 103 punkte. Įrašomas toks 117a straipsnis: a) jo 1 dalis pakeičiama 121 straipsnio 1 dalies tekstu, iš dalies keičiant taip: i) visoje dalyje santrumpa "EPI" pakeičiama žodžiais "Europos centrinis bankas", prireikus atitinkamai gramatiškai tikslinant sakinį; ii) pirmosios pastraipos pradžioje įterpiami šie žodžiai: "Ne rečiau kaip kartą per dvejus metus arba valstybės narės, kuriai taikoma išimtis, prašymu,"; iii) pirmosios pastraipos pirmame sakinyje žodžiai "pažangą, padarytą valstybėms narėms vykdant savo įsipareigojimus" pakeičiami žodžiais "pažangą, padarytą valstybėms narėms, kurioms taikoma išimtis, vykdant savo įsipareigojimus"; iv) pirmosios pastraipos antrame sakinyje žodžiai "kiekvienos valstybės narės" pakeičiami žodžiais "kiekvienos iš šių valstybių narių", o žodžiai "šios Sutarties" išbraukiami; v) pirmosios pastraipos trečioje įtraukoje pirmasis pakeitimas netaikomas redakcijai lietuvių kalba, o žodžiai "bet kokios kitos valstybės narės valiutos atžvilgiu;" pakeičiami žodžiais "euro atžvilgiu;"; vi) pirmosios pastraipos ketvirtoje įtraukoje žodžiai "valstybės narės" pakeičiami žodžiais "valstybės narės, kuriai taikoma išimtis,", o žodžiai "Europos pinigų sistemos valiutos kurso mechanizme" pakeičiami žodžiais "valiutos kurso mechanizme"; vii) antrojoje pastraipoje išbraukiami žodžiai "ekiu raida,", o žodis "apibūdinama" keičiamas žodžiu "apibūdinami"; b) jo 2 dalis pakeičiama 122 straipsnio 2 dalies antro sakinio tekstu, iš dalies keičiant taip: i) teksto pabaigoje žodžiai "121 straipsnio 1 dalyje nustatytus" pakeičiami žodžiais "1 dalyje nustatytus"; ii) ir įrašomos šios naujos antroji ir trečioji pastraipos: "Taryba sprendžia gavusi valstybėms narėms, kurių valiuta yra euro, atstovaujančių savo narių kvalifikuotos daugumos rekomendaciją. Tarybai gavus Komisijos pasiūlymą, šie nariai rekomendaciją pateikia per šešis mėnesius. Antrojoje pastraipoje nurodyta kvalifikuota balsų dauguma apibrėžiama pagal 205 straipsnio 3 dalies a punktą."; c) jo 3 dalis pakeičiama 123 straipsnio 5 dalies tekstu, iš dalies keičiant taip: i) dalies pradžioje esantys žodžiai "Jei 122 straipsnio 2 dalyje nustatyta tvarka nusprendžiama panaikinti nukrypimą," pakeičiami žodžiais "Jei 2 dalyje nustatyta tvarka nusprendžiama panaikinti nukrypimą,"; ii) žodžiai "nustato kursą" pakeičiami žodžiais "neatšaukiamai nustato kursą". 103) 118 straipsnis panaikinamas. Įrašomas 118a straipsnis, kaip nurodyta toliau: a) jo 1 dalis pakeičiama 123 straipsnio 3 dalies tekstu; žodžiai "šios Sutarties" išbraukiami; b) jo 2 dalis pakeičiama 117 straipsnio 2 dalies pirmų penkių įtraukų tekstu; šios penkios įtraukos iš dalies keičiamos, kaip toliau nurodyta, o prieš jas įrašomas šis įvadinis sakinys: "Jei yra ir kol yra valstybių narių, kurioms taikoma išimtis, šių valstybių narių atžvilgiu Europos centrinis bankas:" i) trečioje įtraukoje žodžiai "Europos pinigų sistemos" pakeičiami žodžiais "valiutos kurso mechanizmo"; ii) penkta įtrauka pakeičiama šiuo tekstu: - "— atlieka Europos bendradarbiavimo pinigų srityje fondo buvusius uždavinius, kuriuos vėliau perėmė Europos pinigų institutas." 104) Įrašomas 118b straipsnis, kurio formuluotė yra 124 straipsnio 1 dalies formuluotė; jis iš dalies keičiamas taip: a) žodžiai "Iki trečiojo etapo pradžios kiekviena valstybė narė" pakeičiami žodžiais "Kiekviena valstybė narė, kuriai taikoma išimtis,"; b) žodžiai "Europos pinigų sistemoje (EPS) bei plėtojant ekiu, ir gerbia šioje srityje nustatytus įgaliojimus." pakeičiami žodžiais "valiutos kurso mechanizme." 105) 119 straipsnis iš dalies keičiamas taip: a) 1 dalies pirmojoje ir antrojoje pastraipoje po žodžių "valstybės narės" atitinkamai įrašomi žodžiai ", kuriai taikoma išimtis,", o pirmojoje pastraipoje išbraukiamas žodis "laipsniškam"; b) 2 dalies a punkte po žodžių "valstybės narės" įrašomi žodžiai ", kurioms taikoma išimtis,", o b punkte žodžiai "sunkumus patirianti valstybė" pakeičiami žodžiais "sunkumus patirianti valstybė narė, kuriai taikoma išimtis,"; c) 3 dalyje žodžiai "Komisija leidžia sunkumus patiriančiai valstybei" pakeičiami žodžiais "Komisija leidžia sunkumus patiriančiai valstybei narei, kuriai taikoma išimtis,"; d) 4 dalis išbraukiama. 106) 120 straipsnis iš dalies keičiamas taip: a) 1 dalyje žodžiai "suinteresuota valstybė narė gali imtis" pakeičiami žodžiais "valstybė narė, kuriai taikoma išimtis, gali imtis"; b) 3 dalyje žodis "nuomonę" pakeičiamas žodžiu "rekomendaciją", o po žodžio "valstybė" įrašomas žodis "narė"; c) 4 dalis išbraukiama. 107) 121 straipsnio 1 dalis tampa 117a straipsnio 1 dalimi; ji iš dalies keičiama, kaip nurodyta pirmiau 102 punkte. Likusi 121 straipsnio dalis panaikinama. 108) 122 straipsnio 2 dalies antras sakinys tampa 117a straipsnio 2 dalies pirmoji pastraipa; jis iš dalies keičiamas, kaip nurodyta pirmiau 102 punkte. Likusi 122 straipsnio dalis panaikinama. 109) 123 straipsnio 3 dalis tampa 118a straipsnio 1 dalimi, o 5 dalis tampa 117a straipsnio 3 dalimi; jos iš dalies keičiamos, kaip pirmiau nurodyta atitinkamai 103 ir 102 punktuose. Likusi 123 straipsnio dalis panaikinama. 110) 124 straipsnio 1 dalis tampa nauju 118b straipsniu; jis iš dalies keičiamas, kaip nurodyta pirmiau 104 punkte. Likusi 124 straipsnio dalis panaikinama. UŽIMTUMAS 111) 125 straipsnyje žodžiai "ir šios Sutarties 2 straipsnyje" išbraukiami. PERKELTOS ANTRAŠTINĖS DALYS 112) IX antraštinė dalis "BENDRA PREKYBOS POLITIKA" bei 131 ir 133 straipsniai atitinkamai tampa Penktosios dalies dėl Sąjungos išorės veiksmų II antraštine dalimi bei 188b ir 188c straipsniais. 131 straipsnis iš dalies keičiamas, kaip nurodyta toliau 157 punkte, o 133 straipsnis pakeičiamas 188c straipsniu. 132 ir 134 straipsniai panaikinami. 113) X antraštinė dalis "MUITINIŲ BENDRADARBIAVIMAS" ir 135 straipsnis atitinkamai tampa Ia antraštinės dalies "Laisvas prekių judėjimas" 1a skyriumi ir 27a straipsniu, kaip nurodyta pirmiau 45 punkte. SOCIALINĖ POLITIKA 114) XI antraštinės dalies pavadinimas "SOCIALINĖ POLITIKA, ŠVIETIMAS, PROFESINIS MOKYMAS IR JAUNIMAS" pakeičiamas taip: "SOCIALINĖ POLITIKA", o jo numeris tampa IX; pavadinimas "1 Skyrius – Socialinės nuostatos" išbraukiamas. 115) Įrašomas šis naujas 136a straipsnis: "136a straipsnis Sąjunga, atsižvelgdama į nacionalinių sistemų įvairovę, pripažįsta ir remia socialinių partnerių vaidmenį savo lygiu. Ji remia socialinių partnerių dialogą, kartu gerbdama jų savarankiškumą. Prie socialinio dialogo prisideda trišalis socialinių reikalų aukšto lygio susitikimas ekonomikos augimo ir užimtumo klausimais." 116) 137 straipsnis iš dalies keičiamas taip: a) 2 dalies pirmosios pastraipos įvadiniame sakinyje žodis "Taryba:" pakeičiamas žodžiais "Europos Parlamentas ir Taryba:", atitinkamai gramatiškai tikslinant sakinį; antrosios pastraipos pirmas sakinys padalinamas į šias dvi pastraipas: "Europos Parlamentas ir Taryba, pasikonsultavę su Ekonomikos ir socialinių reikalų komitetu ir Regionų komitetu, sprendžia pagal įprastą teisėkūros procedūrą. 1 dalies c, d, f, ir g punktuose nurodytose srityse Taryba, pasikonsultavusi su Europos Parlamentu ir minėtais komitetais, vieningai sprendžia pagal specialią teisėkūros procedūrą." Antrosios pastraipos antras sakinys tampa paskutine pastraipa, o pakeitimas, kuriuo išbraukiami žodžiai "šio straipsnio", netaikomas redakcijai lietuvių kalba; b) 3 dalies pirmosios pastraipos pabaigoje įrašomi šie žodžiai ", arba prireikus įgyvendinti pagal 139 straipsnį priimtą Tarybos sprendimą."; antrojoje pastraipoje žodžiai "direktyva turi būti perkelta į nacionalinę teisę pagal 249 straipsnį" pakeičiami žodžiais "direktyva arba sprendimas turi būti perkelti į nacionalinę teisę arba įgyvendinti", o po žodžių "pagal tą direktyvą" įrašomi žodžiai "arba minėtą sprendimą". 117) 138 straipsnio 4 dalies pirmame sakinyje žodžiai "Pasinaudodami tokiu konsultavimusi," pakeičiami žodžiais "Pasinaudodami 2 ir 3 dalyse nurodytu konsultavimusi,", o antrame sakinyje žodžiai "Ši procedūra negali trukti" pakeičiami žodžiais "Šis procesas negali trukti". 118) 139 straipsnio 2 dalis iš dalies keičiama taip: a) pirmosios pastraipos pabaigoje įrašomas šis sakinys: "Apie tai pranešama Europos Parlamentui."; b) antrosios pastraipos pirmo sakinio pradžia "Taryba sprendžia kvalifikuota balsų dauguma, o tais atvejais, kai tame susitarime" pakeičiama taip "Taryba sprendžia vieningai, kai tame susitarime", o paskutinis sakinys išbraukiamas. 119) 140 straipsnio antrosios pastraipos pabaigoje įrašoma ši frazė: ", ypač iniciatyvų, kuriomis siekiama nustatyti gaires ir rodiklius, organizuoti keitimąsi geriausia patirtimi ir rengti reikiamus elementus periodinei stebėsenai ir vertinimui. Apie tai išsamiai pranešama Europos Parlamentui." 120) 143 straipsnio antroji pastraipa išbraukiama. EUROPOS SOCIALINIS FONDAS 121) 2 skyrius tampa "X ANTRAŠTINĖ DALIS". 122) 148 straipsnyje žodžiai "susijusius įgyvendinimo sprendimus" pakeičiami žodžiais "susijusius įgyvendinimo reglamentus". ŠVIETIMAS, PROFESINIS MOKYMAS, JAUNIMAS IR SPORTAS 123) 3 skyrius tampa "XI ANTRAŠTINĖ DALIS", o jo pavadinimo pabaigoje esantys žodžiai "IR JAUNIMAS" pakeičiami žodžiais ", JAUNIMAS IR SPORTAS". 124) 149 straipsnis iš dalies keičiamas taip: a) 1 dalyje įrašoma ši pastraipa: "Sąjunga prisideda prie Europos sporto reikalų skatinimo, kartu atsižvelgdama į jo specifinį pobūdį, savanoriška veikla paremtas struktūras bei jo socialinę ir švietimo funkciją."; b) 2 dalies penktos įtraukos pabaigoje įrašomi žodžiai "ir skatinti jaunimą dalyvauti Europos demokratiniame gyvenime;"; įrašoma tokia paskutinė įtrauka: - "— plėtoti europinę pakraipą sporto srityje, skatinant teisingumą bei atvirumą sporto varžybose ir už sportą atsakingų organizacijų bendradarbiavimą, taip pat saugant sportininkų, ypač pačių jauniausių, fizinį ir moralinį integralumą."; c) 3 dalyje žodžiai "švietimo srityje" pakeičiami žodžiais "švietimo ir sporto srityse"; d) 4 dalyje žodis "Taryba" išbraukiamas, pirma įtrauka pradedama žodžiais "Europos Parlamentas ir Taryba, spręsdami", atitinkamai gramatiškai tikslinant sakinį; antra įtrauka formuluojama taip: "Taryba, [...] pasiūlymu, priima". 125) 150 straipsnio 4 dalies pabaigoje įrašoma ši frazė: "ir Taryba, remdamasi Komisijos pasiūlymu, priima rekomendacijas." KULTŪRA 126) 151 straipsnio 5 dalis iš dalies keičiama taip: a) įvadiniame sakinyje žodis "Taryba" išbraukiamas; b) pirmos įtraukos pirmas sakinys pradedamas žodžiais "Europos Parlamentas ir Taryba, spręsdami", atitinkamai gramatiškai tikslinant sakinį, o antras sakinys išbraukiamas; c) antroje įtraukoje žodžiais "vieningai spręsdama" išbraukiami ir įtrauka pradedama žodžiais "Taryba, remdamasi [...] pasiūlymu, priima". VISUOMENĖS SVEIKATA 127) 152 straipsnis iš dalies keičiamas taip: a) 1 dalies antrojoje pastraipoje žodžiai "žmonių sveikatai" pakeičiami žodžiais "fizinei ir psichinei sveikatai", o pastraipos pabaigoje įrašomas ši frazė: ", bei stebėseną, išankstinį įspėjimą dėl didelių peržengiančio sieną pobūdžio grėsmių sveikatai ir kovą su jomis."; b) 2 dalies pirmosios pastraipos pabaigoje įrašomas šis sakinys: "Ji ypač skatina valstybių narių bendradarbiavimą, kad jų pasienio regionų sveikatos paslaugos geriau papildytų viena kitą."; c) 2 dalies antrosios pastraipos pabaigoje įrašomas šis tekstas: ", ypač iniciatyvų, kuriomis siekiama nustatyti gaires ir rodiklius, organizuoti keitimąsi geriausia patirtimi ir rengti reikiamus elementus periodinei stebėsenai ir vertinimui. Apie tai išsamiai pranešama Europos Parlamentui."; d) 4 dalis iš dalies keičiama taip: i) pirmosios pastraipos įvadiniame sakinyje įrašoma ši frazė: "Nukrypstant nuo 2a straipsnio 5 dalies ir 2e straipsnio a punkto bei laikantis 2c straipsnio 2 dalies k punkto,", o pabaigoje įrašomi šie žodžiai: "bendroms saugos problemoms spręsti:"; ii) b punkto žodžiai "nukrypstant nuo 37 straipsnio –" išbraukiami; iii) įrašomas šis naujas c punktas: "c) priemonių, nustatančių aukštus vaistų ir medicinos tikslams naudojamų prietaisų kokybės bei saugos standartus."; iv) dabartinis c punktas tampa 5 dalimi ir pakeičiamas šiuo tekstu: "5. Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu bei Regionų komitetu, taip pat gali patvirtinti skatinamąsias priemones, skirtas saugoti ir gerinti žmonių sveikatą, pirmiausia kovoti su peržengiančio sieną pobūdžio labiausiai sveikatą pakertančiomis ligomis, priemones, skirtas stebėsenai, išankstiniam įspėjimui dėl didelių peržengiančio sienas pobūdžio grėsmių sveikatai ir kovai su jomis, taip pat priemones, kurių tiesioginis tikslas – apsaugoti visuomenės sveikatą, kai tai susiję su tabako vartojimu ir piktnaudžiavimu alkoholiu, išskyrus bet kokį valstybių narių įstatymų ir kitų teisės aktų suderinimą."; e) dabartinės 4 dalies antroji pastraipa tampa 6 dalimi, o 5 dalis, kuri tampa 7 dalimi, pakeičiama šiuo tekstu: "7. Sąjunga savo veikloje pripažįsta valstybių narių atsakomybę už jų sveikatos politikos apibrėžimą ir už sveikatos paslaugų ir sveikatos priežiūros organizavimą bei teikimą. Valstybių narių atsakomybė apima sveikatos paslaugų ir sveikatos priežiūros valdymą bei tam paskirtų išteklių paskirstymą. 4 dalies a punkte nurodytos priemonės neturi įtakos nacionalinėms nuostatoms dėl organų ir kraujo donorystės ar jų naudojimo medicinos tikslams." VARTOTOJŲ APSAUGA 128) 153 straipsnio 2 dalis tampa 6a straipsniu o 3, 4 ir 5 dalys tampa atitinkamai 2, 3 ir 4 dalimis. PRAMONĖ 129) 157 straipsnis iš dalies keičiamas taip: a) 2 dalies pabaigoje įrašomas šis tekstas: ", ypač iniciatyvų, kuriomis siekiama nustatyti gaires ir rodiklius, organizuoti keitimąsi geriausia patirtimi ir rengti reikiamus elementus periodinei stebėsenai ir vertinimui. Apie tai išsamiai pranešama Europos Parlamentui." b) 3 dalies pirmosios pastraipos antro sakinio pabaigoje įrašoma ši frazė: ", išskyrus bet kokį valstybių narių įstatymų ir kitų teisės aktų suderinimą." EKONOMINĖ, SOCIALINĖ IR TERITORINĖ SANGLAUDA 130) XVII antraštinės dalies pavadinimas pakeičiamas taip: "EKONOMINĖ, SOCIALINĖ IR TERITORINĖ SANGLAUDA". 131) 158 straipsnis iš dalies keičiamas taip: a) pirmojoje pastraipoje žodžiai "ekonominę ir socialinę sanglaudą" pakeičiami žodžiais "ekonominę, socialinę ir teritorinę sanglaudą"; b) antrojoje pastraipoje žodžiai "arba salų" ir žodžiai "įskaitant kaimo vietoves" išbraukiami; c) įrašoma ši nauja pastraipa: "Šiuo požiūriu ypatingas dėmesys skiriamas kaimo vietovėms, pramonės pereinamojo laikotarpio vietovėms bei didelių ir nuolatinių gamtinių arba demografinių trūkumų turinčioms vietovėms, pavyzdžiui, labai retai apgyvendintiems toliausiai į šiaurę esantiems regionams bei salų, pasienio ir kalnuotoms vietovėms." 132) 159 straipsnio antrojoje pastraipoje žodžiai "ekonominės ir socialinės" pakeičiami žodžiais "ekonominės, socialinės ir teritorinės". 133) 161 straipsnis iš dalies keičiamas taip: a) pirmosios pastraipos pirmo sakinio pradžioje žodžiai "Nepažeisdama 162 straipsnio, Taryba, remdamasi Komisijos pasiūlymu, gavusi Europos Parlamento pritarimą ir pasikonsultavusi" pakeičiami žodžiais "Nepažeisdami 162 straipsnio, Europos Parlamentas ir Taryba, priimdami reglamentus pagal įprastą teisėkūros procedūrą ir pasikonsultavę". Antrame sakinyje išbraukiami žodžiai "Taryba, spręsdama", sakinį atitinkamai tikslinant gramatiškai; b) antrojoje pastraipoje išbraukiamas žodis "Tarybos", o sakinys pradedamas taip: "Ta pačia"; c) trečioji pastraipa išbraukiama. 134) 162 straipsnio pirmojoje pastraipoje žodžiai "vykdomuosius sprendimus" pakeičiami žodžiais "įgyvendinimo reglamentus". MOKSLINIAI TYRIMAI IR TECHNOLOGIJŲ PLĖTRA 135) XVIII antraštinės dalies pavadinime įrašomi žodžiai "BEI KOSMOSAS". 136) 163 straipsnis iš dalies keičiamas taip: a) 1 dalis pakeičiama šiuo tekstu: "1. Sąjungos tikslas – stiprinti savo mokslinį bei technologinį pagrindą, sukuriant Europos mokslinių tyrimų erdvę, kurioje laisvai judėtų mokslo darbuotojai, mokslinės žinios ir technologijos, ir skatinti jos konkurencingumo augimą, taip pat pramonės srityje, kartu remiant visus mokslinius tyrimus, kurie, manoma, yra reikalingi pagal kitus Sutarčių skyrius."; b) 2 dalies frazė "pirmiausia siekiant, kad įmonės galėtų visiškai išnaudoti vidaus rinkos potencialą, ypač padarant" pakeičiama šiais žodžiais "pirmiausia siekiant, kad skirtingų valstybių mokslo darbuotojai galėtų laisvai bendradarbiauti, o įmonės galėtų visiškai išnaudoti vidaus rinkos potencialą, ypač padarant". 137) 165 straipsnio 2 dalies pabaigoje įrašomas šis tekstas: ", ypač iniciatyvų, kuriomis siekiama nustatyti gaires ir rodiklius, organizuoti keitimąsi geriausia patirtimi ir rengti reikiamus elementus periodinei stebėsenai ir vertinimui. Apie tai išsamiai pranešama Europos Parlamentui." 138) 166 straipsnis iš dalies keičiamas taip: a) 4 dalyje žodžiai "Taryba, remdamasi Komisijos pasiūlymu […] kvalifikuota balsų dauguma" pakeičiami žodžiais "Taryba, spręsdama pagal specialią teisėkūros procedūrą […]"; b) papildoma nauja 5 dalimi: "5. Papildant daugiametėje pamatinėje programoje numatytas veiklos sritis, Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu, patvirtina priemones, reikalingas Europos mokslinių tyrimų erdvės įgyvendinimui." 139) 167 straipsnyje žodis "Taryba" pakeičiamas žodžiu "Sąjunga". 140) 168 straipsnio antrojoje pastraipoje žodis "Taryba" pakeičiamas žodžiu "Sąjunga". 141) 170 straipsnio antrojoje pastraipoje paskutinė frazė "dėl kurių vedamos derybos ir kurie sudaromi pagal 300 straipsnį" išbraukiama. KOSMOSAS 142) Įrašomas šis naujas 172a straipsnis: "172a straipsnis 1. Siekdama skatinti mokslinę ir techninę pažangą, pramonės konkurencingumą ir įgyvendinti savo politiką, Sąjunga parengia Europos kosmoso politiką. Šiuo tikslu ji gali skatinti bendras iniciatyvas, remti mokslinius tyrimus ir technologijų plėtrą bei koordinuoti pastangas, reikalingas kosmosui tyrinėti ir panaudoti. 2. Siekiant prisidėti prie 1 dalyje nurodytų tikslų įgyvendinimo, Europos Parlamentas ir Taryba, spręsdami pagal įprastą teisėkūros procedūrą, patvirtina reikalingas priemones, kurios gali sudaryti Europos kosmoso programą, išskyrus bet kurį valstybių narių įstatymų ir kitų teisės aktų suderinimą. 3. Sąjunga užmezga tinkamus santykius su Europos kosmoso agentūra. 4. Šis straipsnis nepažeidžia kitų šios antraštinės dalies nuostatų." APLINKA (KLIMATO KAITA) 143) 174 straipsnis iš dalies keičiamas taip: a) 1 dalies ketvirta įtrauka pakeičiama šiuo tekstu: - "— remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita."; b) 2 dalies antrojoje pastraipoje žodžiai "Bendrijos tikrinimo tvarką" pakeičiami žodžiais "Sąjungos kontrolės tvarką"; c) 4 dalies pirmosios pastraipos paskutinė frazė "dėl kurių vedamos derybos ir kurie sudaromi pagal 300 straipsnį" išbraukiama. 144) 175 straipsnis iš dalies keičiamas taip: a) 2 dalies antroji pastraipa pakeičiama šiuo tekstu: "Taryba, remdamasi Komisijos pasiūlymu ir pasikonsultavusi su Europos Parlamentu, Ekonomikos ir socialinių reikalų komitetu bei Regionų komitetu, gali vieningai nuspręsti leisti pirmojoje pastraipoje nurodytose srityse taikyti įprastą teisėkūros procedūrą."; b) 3 dalies pirmojoje pastraipoje žodžiai "Kitose srityse" išbraukiami, o antroji pastraipa pakeičiama šiuo tekstu: "Šioms programoms įgyvendinti reikalingos priemonės priimamos laikantis, priklausomai nuo aplinkybių, 1 arba 2 dalyje numatytų sąlygų."; c) 4 dalyje žodžiai "tam tikrų Bendrijos lygmens priemonių," pakeičiami žodžiais "tam tikrų Sąjungos patvirtintų priemonių,"; d) 5 dalyje žodžiai "Taryba tą priemonę nustatančiame akte numato atitinkamas nuostatas dėl" pakeičiami žodžiais "šia priemone numatomos atitinkamos nuostatos dėl". PERKELTOS ANTRAŠTINĖS DALYS 145) XX antraštinė dalis "BENDRADARBIAVIMAS VYSTYMOSI LABUI" ir 177, 179, 180 ir 181 straipsniai tampa atitinkamai Penktosios dalies dėl Sąjungos išorės veiksmų III antraštinės dalies 1 skyriumi ir 188d–188g straipsniais; jie iš dalies keičiami, kaip nurodyta toliau 161–164 punktuose. 178 straipsnis panaikinamas. 146) XXI antraštinė dalis "EKONOMINIS, FINANSINIS IR TECHNINIS BENDRADARBIAVIMAS SU TREČIOSIOMIS ŠALIMIS" ir 181a straipsnis tampa atitinkamai Penktosios dalies dėl Sąjungos išorės veiksmų III antraštinės dalies 2 skyriumi ir nauju 188h straipsniu; šis straipsnis iš dalies keičiamas, kaip nurodyta toliau 166 punkte. ENERGETIKA 147) XX antraštinė dalis pakeičiama šia nauja antraštine dalimi ir nauju 176a straipsniu: "XX ANTRAŠTINĖ DALIS ENERGETIKA 176a straipsnis 1. Kuriant vidaus rinką ar jai veikiant ir atsižvelgiant į poreikį išsaugoti ir gerinti aplinką, Sąjungos energetikos politika, vadovaujantis valstybių narių solidarumu, siekiama: a) užtikrinti energijos rinkos veikimą; b) užtikrinti energijos tiekimo saugumą Sąjungoje; c) skatinti energijos vartojimo efektyvumą bei taupymą ir naujų bei atsinaujinančių energijos formų plėtojimą; ir d) skatinti energetikos tinklų sujungimą. 2. Nepažeidžiant kitų Sutarčių nuostatų taikymo, Europos Parlamentas ir Taryba, spręsdami pagal įprastą teisėkūros procedūrą, nustato priemones, būtinas 1 dalyje nurodytiems tikslams pasiekti. Šios priemonės patvirtinamos pasikonsultavus su Ekonomikos ir socialinių reikalų komitetu bei Regionų komitetu. Nepažeidžiant 175 straipsnio 2 dalies c punkto, jos neturi poveikio valstybės narės teisei apibrėžti savo energijos išteklių naudojimo sąlygas, pasirinkti tarp skirtingų energijos šaltinių ir nustatyti bendrą energijos tiekimo struktūrą. 3. Nukrypdama nuo 2 dalies, Taryba, spręsdama vieningai pagal specialią teisėkūros procedūrą ir pasikonsultavusi su Europos Parlamentu, patvirtina čia nurodytas priemones, kai jos pirmiausia yra fiskalinio pobūdžio." TURIZMAS 148) XXI antraštinė dalis pakeičiama šia nauja antraštine dalimi ir nauju 176b straipsniu: "XXI ANTRAŠTINĖ DALIS TURIZMAS 176b straipsnis 1. Sąjunga papildo valstybių narių veiksmus turizmo sektoriuje, ypač skatindama Sąjungos įmonių konkurencingumą šiame sektoriuje. Šiuo tikslu Sąjunga savo veiksmais siekia: a) skatinti įmonių plėtrai palankios aplinkos šiame sektoriuje sukūrimą; b) remti valstybių narių bendradarbiavimą, ypač keičiantis gera praktika. 2. Europos Parlamentas ir Taryba, spręsdami pagal įprastą teisėkūros procedūrą, patvirtina konkrečias priemones veiksmams valstybėse narėse papildyti, kad būtų pasiekti šiame straipsnyje nurodyti tikslai, išskyrus bet kokį valstybių narių įstatymų ir kitų teisės aktų suderinimą." CIVILINĖ SAUGA 149) Įrašoma ši nauja XXII antraštinė dalis ir naujas 176c straipsnis: "XXII ANTRAŠTINĖ DALIS CIVILINĖ SAUGA 176c straipsnis 1. Sąjunga skatina valstybių narių bendradarbiavimą, siekdama didinti gaivalinių nelaimių arba žmogaus sukeltų katastrofų prevencijos ir apsaugos nuo jų sistemų veiksmingumą. Sąjunga savo veiksmais siekia: a) remti ir papildyti valstybių narių veiksmus nacionaliniu, regioniniu ir vietiniu lygiu užkertant kelią pavojams, rengiant civilinės saugos darbuotojus valstybėse narėse bei reaguojant į gaivalines nelaimes ir žmogaus sukeltas katastrofas Sąjungoje; b) skatinti greitą, veiksmingą nacionalinių civilinės saugos tarnybų operatyvinį bendradarbiavimą Sąjungoje; c) skatinti tarptautinio civilinės saugos darbo nuoseklumą. 2. Europos Parlamentas ir Taryba, spręsdami pagal įprastą teisėkūros procedūrą, patvirtina 1 dalyje nurodytiems tikslams pasiekti padedančias reikalingas priemones, išskyrus bet kokį valstybių narių įstatymų ir kitų teisės aktų suderinimą." ADMINISTRACINIS BENDRADARBIAVIMAS 150) Įrašoma ši nauja XXIII antraštinė dalis ir naujas 176d straipsnis: "XXIII ANTRAŠTINĖ DALIS ADMINISTRACINIS BENDRADARBIAVIMAS 176d straipsnis 1. Veiksmingas Sąjungos teisės įgyvendinimas, būtinas tinkamam Sąjungos veikimui, valstybėse narėse laikomas bendro intereso reikalu. 2. Sąjunga gali remti valstybių narių pastangas gerinti savo administracinius gebėjimus įgyvendinant Sąjungos teisę. Tokiais veiksmais gali būtų keitimosi informacija ir valstybės tarnautojų mainų palengvinimas bei mokymo programų rėmimas. Nė viena valstybė narė neprivalo pasinaudoti šia parama. Europos Parlamentas ir Taryba, priimdami reglamentus pagal įprastą teisėkūros procedūrą, patvirtina šiam tikslui reikalingas priemones, išskyrus bet kokį valstybių narių įstatymų ir kitų teisės aktų suderinimą. 3. Šis straipsnis nepažeidžia valstybių narių įsipareigojimų įgyvendinti Sąjungos teisę arba Komisijos prerogatyvų ir pareigų. Jis nepažeidžia ir kitų Sutarčių nuostatų, numatančių valstybių narių administracinį bendradarbiavimą tarpusavyje ir su Sąjunga." ASOCIACIJA SU UŽJŪRIO ŠALIMIS IR TERITORIJOMIS 151) 182 straipsnio pirmosios pastraipos pabaigoje išbraukiami žodžiai "šios Sutarties". 152) 186 straipsnio pabaigoje frazė "reglamentuojama vėliau sudaromais ir valstybių narių vieningai patvirtinamais susitarimais." pakeičiama fraze "reglamentuojama pagal 187 straipsnį priimtais aktais." 153) 187 straipsnyje žodis "vieningai" pakeičiamas žodžiais "priimdama sprendimą vieningai remdamasi Komisijos pasiūlymu", o straipsnio pabaigoje įrašomas šis sakinys: "Jei atitinkamas nuostatas priima Taryba pagal specialią teisėkūros procedūrą, ji sprendžia vieningai, remdamasi Komisijos pasiūlymu ir pasikonsultavusi su Europos Parlamentu." SĄJUNGOS IŠORĖS VEIKSMAI 154) Įrašoma nauja Penktoji dalis. Jos pavadinimas – "SĄJUNGOS IŠORĖS VEIKSMAI" ir ją sudaro šios antraštinės dalys ir skyriai: I antraštinė dalis: Bendrosios nuostatos dėl Sąjungos išorės veiksmų II antraštinė dalis: Bendra prekybos politika III antraštinė dalis: Bendradarbiavimas su trečiosiomis šalimis ir humanitarinė pagalba 1 skyrius: Bendradarbiavimas vystymosi labui 2 skyrius: Ekonominis, finansinis ir techninis bendradarbiavimas su trečiosiomis šalimis 3 skyrius: Humanitarinė pagalba IV antraštinė dalis: Ribojančios priemonės V antraštinė dalis: Tarptautiniai susitarimai VI antraštinė dalis: Sąjungos santykiai su tarptautinėmis organizacijomis ir trečiosiomis šalimis bei Sąjungos delegacijos VII antraštinė dalis: Solidarumo sąlyga BENDROSIOS NUOSTATOS 155) Įrašoma ši nauja I antraštinė dalis ir naujas 188a straipsnis: "I ANTRAŠTINĖ DALIS BENDROSIOS NUOSTATOS DĖL SĄJUNGOS IŠORĖS VEIKSMŲ 188a straipsnis Sąjunga pagal šią dalį vykdomuose savo veiksmuose tarptautinėje arenoje vadovaujasi principais, siekia tikslų ir veiksmus vykdo remdamasi bendrosiomis nuostatomis, kurie nurodyti Europos Sąjungos sutarties V antraštinės dalies 1 skyriuje." BENDRA PREKYBOS POLITIKA 156) Įrašoma II antraštinė dalis "BENDRA PREKYBOS POLITIKA", perimanti trečiosios dalies IX antraštinės dalies pavadinimą. 157) Įrašomas 188b straipsnis, kurio formuluotė yra 131 straipsnio formuluotė; ji iš dalies keičiama taip: a) pirmoji pastraipa pakeičiama šiuo tekstu: "Pagal 23–27 straipsnius sukurdama muitų sąjungą, Sąjunga bendram labui prisideda prie darnaus pasaulio prekybos plėtojimo, laipsniško tarptautinės prekybos ir tiesioginių užsienio investicijų apribojimų panaikinimo bei muitų ir kitų kliūčių mažinimo."; b) antroji pastraipa išbraukiama. 158) Įrašomas 188c straipsnis, pakeičiantis 133 straipsnį: "188c straipsnis 1. Bendra prekybos politika grindžiama vienodais principais, ypač keičiant muitų normas, sudarant susitarimus dėl muitų tarifų ir prekybos, susijusius su prekyba prekėmis ir paslaugomis bei intelektinės nuosavybės komerciniais aspektais, tiesioginėmis užsienio investicijomis, liberalizavimo priemonių suvienodinimu, eksporto politika ir prekybos apsaugos priemonėmis, pavyzdžiui, taikytinomis dempingo ar subsidijų atveju. Bendra prekybos politika vykdoma vadovaujantis Sąjungos išorės veiksmų principais ir tiksl